Maoq bhaoq gi nail yaol Civq yaol mavq mav al bhai bhi hel daiq phail nail khi aivq nail aq heel gaq neq kheeq nvq maol tsu-ai thaq nail ngaol. Al hai ngaol-aoq kheeq al nvq maol neq civq yaol bhai maq hel daiq mail aq yu nvq maol taivq-ail aol tavq tavq nail ngaol.
Civq yaol-i mail aq jal gav jaq nail aq jail khe haq tsoiq bhai neq, aq goil tsul khi meeq dee dee nail civq yaol bhai jaq nail khi daoq-nq nail oel nel gail jaol nail ngaol. Oel nel al juq neq aq heel gaq maq jaol kheeq iq sanl maq hel daiq-u phao civq yaol juq bhai keivq jaq nail khi phaoq-nq daiq nail ngaol.
Teevq-n nee teevq-n civq yaol juq neq oel nel mail teevq maol nvq maol dai ya bhi jaq thaq nail ngaol. Aq-u phao civq yaol daq ma al maol neq civq yaol mavq mav bhai ge bhiq-a nail, nga dao juq maoq bhaoq gi nail loq nail ngaol. Nga dao bhai hel daiq nail kheeq gail nga dao juq bhai aq meeq meeq dai maq hel daiq lavq nail ngel-i mail, nga dao mail nail juq oel nel-i mail keivq jaq nail bhai ya daq nail ngaol.
Al hai ngaol-aoq civq yaol aq yaq juq neq aq jal ya jaq nail gal duq khi, teevq gaq khe-ai laq khiq teevq tsail ya jaol nail gal duq taivq-ail noeq nail ngaol. Civq yaol daq ma-i mail ge nail bhai gail jaiq ge maq ge dai nga dao juq khul noeq haq nail maq loq-ail, kheeq neq aq yu juq nail ganl aq yu juq nl naol dai, ge ge ail maq noeq haq dai jaol-a nail ngaol.
Teevq-n neq civq yaol juq aq jal jaq nail yanq bhai kheeq nvq maol neq civq yaol bhai maq hel daiq dai aol tavq tavq nail ngaol. Civq yaol daq ma juq neq laiq-nq khi jaol gaoq, civq yaol aq yaq juq neq laq khiq teevq tsail gav jaq nail ngaol.
Al hai pevq nail bhai oel nel juq neq haq tsoiq bha jaol khi phaoq-nq daiq nail ngaol. Aq yu juq neq yeivq lal haq neq civq yaol bhai keivq heivq jaq nail gal duq laiq-nq ai thaq nail ngaol.
Kheeq iq sanl aq jail bhai maq jaol, civq yaol juq iq sanl maq noeq maq dul dai aq jal gav jaq-u phao oel nel juq mavq mav mav lao-ail dov lee khi civq yaol bhai keivq jaq nail khi laiq-nq-u phao civq yaol juq iq sanl hee tsul dai pevq gil-ail-a nail ngaol.
Civq yaol daq ma ge bhiq-a nail maoq bhaoq gi khi jaol yaoq thaq gee sil, teevq maol nee teevq maol laiq teiv khi jaol yaoq dai, civq yaol maq mav bhai daoq bivq-a nail ngaol.
Aq-u phao civq yaol aq yaq juq neq aq yu juq bhai hel daiq phail nail kheeq, aq yu juq bhai the phail lee nail bhai daoq thaq nail ngaol. Al hai ngaol-aoq kheeq neq kha dai ngaol-aoq maq lee bhiq tha-al,
Civq yaol aq yaq bhai keivq jaq lal-u phao, civq yaol daq ma juq neq keivq jaq lal nail maq ya dai laiq teiv-ai khi oel nel bhai thaoq bheel gai-aivq yaoq dai gul bhiq thaq nail ngaol.
Aq-u phao civq yaol aq yaq juq iq sanl gee iq gee sil gaoq, gaq hal khi oel nel al juq aq jail bhai maq lal nia dai thaoq thaoq-ail the thaq nail ngaol.
Teevq yanq dai khi thaq-al nee ngal-aq kheeq iq sanl kev lee khi oel nel bhai the ha thaq nail ngaol. Civq yaol juq iq sanl kheeq nee mail teevq gaq khe-ai lai jai khi, oel nel bhai the ha thaq nail ngaol.
Al hai khi, aq yu juq iq sanl mail oel nel mail maq ya bhi jaq dai, ya jel-ail thaq nail ngaol. Aq-u phao civq yaol aq yaq juq iq sanl civq yaol daq ma-i mail ge-a nail daoq bhai noeq heeq nia khi maoq bhao gi nail neq gaq pevq lao thaq nail niil dai heeq nia lal thaq nail ngaol.


Khaq sil gaq tsao bavq kivq-ail Yaq miq bha haoq gavq phal doiq maq jiav.
Yaq miq maol khoel gevq khi al bhaq neq aq heel aq nel gevq bav lavq-a nail.
Yaq miq neq aq heel aq nel gevq bav naol aq ma neq maol khoel thaiq dov lavq nail ngaol.
Yaq miq neq maol khoel thaiq dov khi aq phiq neq maol khoel niaoq bav nail ngaol.
Yaq miq neq maol khoel niaoq bav khi aq bhal neq ganq je gevq lavq-a nail ngaol.
Yaq miq neq ganq je gevq khi al gao neq haoq gavq phal doiq guvq lavq-a nail ngaol.
Yaq miq haoq gavq phal doiq guvq nail ngaol.
Aq yu juq hel daiq lal khi gaq bivq lavq nail ngaol.
Yaq miq bha haoq gavq phal doiq jiav aiq nail ngaol haoq gavq ge ga bhel.


khaoq khoiq khi bhaiq haoq Laol jaol khe aq bhaol bhaol nail daq moe bha jaol nail khaoq khoiq neq bhaiq hao daq khal leevq nail bhai moel thaq nail ngaol. Al heel ngel-i mail khaoq khoiq neq aivq nail moeq tuv-i mail aq pavq teevq pavq tuv ceiv khi bhaiq hao bhai tuv kha gai-aivq bhiq thaq nail ngaol bhaiq hao neq laol jaol bhai aq pavq teevq pavq ga nail bhai moel thaq nail ngaol.
Bhaiq hao neq khaoq khoiq-i  mail tuv kha-ai leevq-a nail aq pavq bhai jaol deel khi daq khal-aivq thaq nail ngaol. Daol bhaq bhai daq dol-aivq thaq-al nee ngal aq ja gai bhai daq bal-aivq bhiq khi ja gai bhai nieivq thaiq khi dov lai thaq nail ngaol. Sil nail nee ya jel-ail-a nail bhaiq hao neq aq pavq tuv kha lavq-a nail khaoq khoiq bhai geeq laoq eeq naol dai ge nail ngaol.
Teevq-n neq haq the nail tsaol-aq teevq gaq haq tsoiq gav lee thaq nail ngaol. Aq duq teevq duq bhai kev lee thaq-al nee ngal-aq haq the nail tsaol-aq al gaq neq aq bhaol lavq nieivq bhai dav nail khaoq khoiq bhai moel khi bev nail gal duq laiq-nq thaq nail ngaol. Aivq bev nail khi heeq nav mail tsiq maoq-u phao bhaiq hao moel thaq nail ngaol.
Abhai nee mail bhaiq haoq neq ngaq bhai sil naiil nee he jel lavq-a nail khaoq khoiq bhai haq the nail tsaol-aq neq heeq nav-i mail bev nail khi mail tsiq maoq nail niil,maq pevq lai-aiq nial ngal khal hai khi heeq meeq noeq-u maq dov il, al heel ngel-i mail bhaiq hao neq ngal teevq phaq gav nav ya nl nail nial dai noeq khi haq the nail tsaol-aq al gaq nail daoq phaq iq govq bha tsao bhoel laivq thaq nail ngaol.
Haq the nail tsaol-aq al gaq gail daoq phaq bha bhaiq hao keivq-ai bhiq nail ngel-i mail aivq-i bev gai-aivq-a nail maq tsoe neq khaoq khoiq bhai maq yao lai dai bev laiq gai-aivq-a nail ngaol. Khaoq khoiq bhail-aivq thaq-a nee ngal-aq aivq nail khil tsaoq loev khi deeq khal-u phao bhaiq hao neq tsaoq jal-aivq thaq nail ngaol.
Bhaiq hao neq haq the nail tsaol-aq al gaq bhai keivq khi mail aivq nail aq khaol bha tsaoq bhoel laivq thaq nail ngaol.Haq the nail tsaol-aq al gaq neq khaoq khoiq gail maq ya bhaiq hao mail gail ya bhi keivq khi nee ma phail phail-ail il khaol bha kovq lai thaq nail geiq.


Hail phul khi kheeq hail nail ganl Aq bhee bhee nail bhai hail phul khi kheeq hail gail lal khi bhoe niu thaq nail ngaol. Hail phul neq ha ha dai niu thaq nail ngaol. Kheeq hail neq laq tsail laq tsail dai niu thaq n ail ngaol.
Al hai niu lul-ai thaq nail bhai maq noeq maq dul dai kheeq hail neq hail phul nail ovq mav bhai aq khil mail thoel bhiq thaq nail ngaol.
Hail phul gail maq noeq maq dul-ai thaq nail bhai ya bhiq thoel-a nail ngel-i nal dee dee-ai bhiq nail ngaol. Al heel ngel-i lavq niil phao dov-ail khi jaol deel-ail thaq nail ngaol.
Kheeq hail neq al jaiq-ail bhoe loe niu meeq dee dee khi niu lul-ai thaq-u hail phul neq aq ya ya dai lai khi kheq hail bhai tev dil lai khi thoel gai-aivq thaq nail ngaol. Abhai nee kheeq hail neq pheeq ceevq pal bev tev dov-ail bhiq thaq nail ngaol.
Aq-u nv gaol nee dan khi niil aq-il kev dai hail phul nail ovq mav bhai mal bavq daol khi kheeq hail gail pheeq ceevq pal bev maq aol dai dil-nq dil-nq dai ya tev thaq nail ngaol.


Tsaoq tsaoq tsaoq Gil gil neq civq meiv bha tsaol laivq-a nail ngaol.
Civq meiv neq civq yaol bha tsaol laivq-a nail ngaol.
Civq yaol neq moeq phaq lal geiv bha tsaol laivq-a naol.
Moeq phaq lal geiv neq moeq phaq bha tsaol laivq-a naol.
Moeq phaq neq ya mav bha tsaol laivq-a naol.
Ya mav neq al laq jaq sil bha tsaol laivq-a naol.
Ya mav neq al laq jaq sil nee tsaoq dol-aivq-a nail ngaol. Aq yu juq iq sanl mail al laq jaq sil nee tsaoq dov gil aivq-a nail ngaol.


Khaoq khoiq Khaoq khoiq neq eel deeq maq deeq nia ail.
Khaoq khoiq neq aq heeq bhai tuv pav khi jaq nail ngaol.
Khaoq khoiq neq maq gaoq muv nia ail.
Khaoq khoiq neq gail khaol tsao nia nail ngaol.
Khaoq khoiq neq soiq soiq ail maq ail nia ail.
Khaoq khoiq neq aq bhaol lavq nieivq bhai dav khi naq nail ngaol.
Khaoq khoiq neq aq bhaol lavq nieivq bhai maq ga tseq nia ail.


Jaq jaq daol daol Aivq neq jaq jaq daol daol aq meeq meeq dai maq yaq jaq nail jaol khaoq jaol laoq bha jaol nail ngel-i mail noeq haq-ai bhiq nail ngaol.
Aivq neq jaq jaq daol daol aq meeq meeq dai jiav nail jaol khaoq jaol laoq hal pov nail gal duq il khaol nee mail dov-ail-a nail ngaol.
Aivq hel daiq gai-aivq-u bhai yu mil khaoq nail jaol khaoq jaol laoq bhai jaol  nail tsaol-aq neq ganl aq meeq meeq dai nl nl-ail jaol nail bhai ya moel-a nail ngaol.
Abhai hel daiq hel daiq-ail khi aivq gail aivq nail jaol khaoq jaol laoq bhai al hai nl jaq keivq daol nail gal duq noeq ceiv-a nail ngaol.
Tsaol-aq al gaq gail kovq lai khi aivq nail jaol khaoq jaol laoq bhai aq-ivq jiovq khi al hai nl jaq keivq daol khi laq khiq teevq tsail jaol lai thaq nail ngaol.
Aq-il neq tsaol-aq al gaq jaq jaq daol daol aq meeq meeq dai ya jaq jiivq-ao nail ngaol.


Haq aoq nail ganl hal pov nail Teevq-n neq al moevq aq ma maol neq aivq aq jal maq hal pov jaq-ail nail gaiq laq bhai aivq nail aq yaq bhai daoq cavq-ail ceevq bhiq thaq nail ngaol."Yaq yov-ol aq ma il khaol bhai maq jaol-u phao eq yal bha thaq tsao-ail dei eq yal bha tsao-ail haq ya haq ya aoq nail ngaol"dai ge bhiq thaq nail ngaol. Aivq nail aq ma dov-ail thaq-al nee ngal-aq al moevq aq yaq nail nee mav bhai"aq ma mail ge nail yaq nail aoq nail dai ge nail neq khal heel meeq moel lovq daiq ga-il"dai noeq thaq nail ngaol.
Abhai nee al moevq aq yaq neq iq thaiq gaoq maq dee jaol gaoq maq dee dai pevq lal bhiq khi haq nail phaq dai ge nai neq khal heel meeq dai hal pov nail gal duq il khaol nee dov ail-a nail ngaol.   Gail khaol bhai khal moel lee nail jiaq yaq juq bhai gail haq nail phaq dai ge nai neq khal heel dai nal daiq bhiq gaoq khaq sil gaq gail khul dai-iq maq ge kovq bhiq thaq-al. Al heel ngel-i mail haq nail phaq dai ge nail bhai al moevq aq yaq neev mav gaoq aol jaiq lal bhiq khi lai jai khi gaoq hal pov movq lal bhiq thaq nail ngaol.
Teevq-n nv lao kha dai nal daiq khi mail ngaol-aoq khaq sil gail maq ge bhiq thaq nail ngel-i mail neev mav maq sal dai il khaol bha kovq lai nail bhai aq bhal joiq maoq nee moel thaq nail ngaol. Al moevq aq yaq neq laq khiq tsail lal bhiq khi laq tsail mail tsaol laivq khi "aq bhal ol..aq bhal ol haq nail phaq dai ge nail neq khal heel phaq ngal heeq kivq movq il"dai nal daiq bhiq thaq nail ngaol. Aq bhal joiq maoq gail"aiq haq nail phaq dai ge nail heeq kivq movq nail laiq lal yaoq"dai ge bhiq khi jul gu aq jail bhai khul laivq khi niai daoq dei dai ge bhiq thaq nail ngaol.
Teevq yanq dai ma lai thaq-al nee ngal-aq aq bhal joiq maoq kev lee-u bhai gan teevq heeq oil leevq khi"al moevq moevq yaq ol aq bhal-i mail ge nail khe-ai ya nl nail dei naol moel movq-ai bhiq nail haq nail phaq neq niai aol nail ngaol niai nee thaq phao  naoq mail jaol nail bha kev-ail khi phao dei"dai aq meeq meeq dai ge bhiq thaq nail ngaol. Al moevq moevq yaq gail haq nail phaq bhai heeq kivq movq dee dee nail ngel-i mail laq khiq tsail dee dee khi gan oil khi kovq ail-a nail ngaol
Al moevq moevq yaq neq kovq-ail nail gail khaol bhai laq khiq tsail khi oil leevq-a nail gan bhai phao movq lal bhiq khi aq bhal joiq maoq-i mail ge bhiq-a nail daoq bhai maq naq daiq dai phao nail gal duq noeq ceiv-a nail ngaol. Bal leevq-a nail haq nail phaq aol nail gan mil tsaq bhai bavq thaq khi phao gai-aivq-u bhai doil dee dee nail kheeq nvq maol gan nee tevq dov lal khi al moevq moevq yaq gail  sil mavq lai heeq phaq-ail gu sil lal bhiq khi khal hai khi heeq meeq dai noeq-u maq dov-ail pevq-ail bhiq khi neev gaiq teevq sil tsaoq thaq nail ngaol.
Kheeq al nvq maol gail al moevq bhai maq bhiq tsaoq jel nail khi keivq keivq-ail the thaq nail ngaol. Al moevq gail ya jel-ail nail gal duq gaq hal bhao khi tsaoq thaq nail ngaol. Al moevq neq tsaoq dee dee-u bhai  gaq doil doil dee dee khi maq tsaoq jel nia nail bha kev lal bhiq thaq nail ngaol.
Al moevq neq maq tsaoq nia nail haoq nao nao saq neq siv tavq phao jiav nail aq bhaol bhai moel khi aq bhaol kov tavq bha tsao dal laivq thaq nail ngaol. Aq bhaol kov tavq bhai kev lai khi aivq aq haq aq meeq meeq dai gaol di khi aq ma-i ge nail khi aq bhal-i ge lavq-a nail  daoq bhai noeq moeq khi jaiq ge maq ge-a nail ngel-i noeq pov lee-aoq nial pul-nvq khe lovq nail kheeq nvq maol eq yal bha tsaoq nail gaq du khal hai khi heeq meeq dai gail al moevq neq noeq-u maq dov nia dai pevq-ail bhiq thaq nail ngaol
Kivq hail phao nl ma ga-ail gaoq al moevq neq aq bhaol kov tavq bhai jaol khi aq bhaol daoq thaoq khe kheeq bhai hel daiq hel daiq-ail nioil thaq nail ngaol. Tsao bavq lee nail  juq bhai daoq gaoq khaq sil gaq-q sanl maq lee bhiq. Al moevq neq aivq khul gail maq khi nia nail yanq bhai aivq nail aq ma-i mail ge bhiq-a nail haq nail phaq bhai aq meeq meeq dai noeq heeq nia thaq nail ngaol.
Al moevq neq noeq haq khi gaq teevq bhao sil nioil khi "aq ma ol hevq kovq lee lavq-o uq-u...uq-u aiq tsaol-aq mail ge nail haq nail phaq neq niil heel laiq,ngal haq nail phaq bhai bhe-il bhe-il"dai gul thaq nail ngaol.
Al hai gul nail ngel-i mail kheeq nvq maol neq deel-nq ail khi eq yal bha tsaoq thaq nail ngaol.  Kheeq maq jaol thaq-al nee ngal-aq al moevq gail aq bhaol nee laq tsail mail yavq kha lee khi il khaol bha kovq lai thaq nail ngaol. Al moevq-i mail il khaol bha kovq lai-u bhai neq nq kivq kivq lai khi aq nav ngel-i mail gail khaol gail maq moeq lal dai kovq lai thaq nail ngaol.


Laq khiq tsail nail doevq yeel  4 phaq Haoq nao teevq-n neq uq huq nal uq huq aq mavq mavq khi laq khi tsail nail bhi peivq-ail khi jil pheeq nail daq-aoq nail bhai ya daq nail ngaol. Al heel ngel-i mail jil pheeq daol nail neq teevq-n nail gal duq laq khi tsail nail phaq pevq nail ngaol.
Bha la teevq heeq laq khi tsail nail Haq gav nail neq laq khiq tsail khi nee ma sal nail bhai ya nail ngaol.
Al hai ngaol-aoq bha la teevq heeq maoq lal haq neq il khaol bha gaiq-a nail nee ma aol lal khi laq khiq tsail nail neq gaiq-a nail phaq pevq-ail nia nail ngaol. Haq gav nail neq bha la teevq heeq nail gal duq laq khiq tsail nail phaq pevq nail ngaol.
Teevq kovq laq khiq tsail duq Hevq maol nail neq laq khiq tsail nail nee ma ya nail ngaol.
Al hai ngaol-aoq neq teevq kovq bhee lal haq neq nee ma phal lal khi daoq mao lal khaq pheel jaq nail phaq dan lal nail ngaol. Al heel ngel-i mail teevq kovq laq khiq tsail movq haq neq khaq ma hevq-o dai daoq daq jiav nail ngaol. Niil juq neq teevq kovq laq khiq tsail nail gal duq pevq nail ngaol.
Teevq yeel laq khiq tsail duq Tsaol-aq yaq nail doevq yeel bhai khaq mao gail laq khiq tsail movq haq neq aq bhaol kha-oq geiq. Jaq nail aq heeq kha nail loq nail ngaol.
Aq bhaol eeq lal haq aq heeq gail mao dai heeq lee nail ngel-i aq heeq gail ya jaq. Al heel nge-i aq bhaol kha nail neq tsaol-aq yaq nail teevq yeel nail gal duq khal meeq nail nl maoq pevq nail ngaol.


Aq phiq joiq maoq khi phaoq daiq Aq phiq joiq maoq hel sil haq phaoq daiq laq khoel khe al gaq gail hel sil lal nail geiq. Aq phi joiq maoq jaol deel khi thul lal haq phaoq daiq khe al gaq gail thul lal nail geiq. Aq-u bhai aq phi joiq maoq neq gu sil dee dee lal bhiq khi "al lul ngaq bhai tsao bavq lavq yaoq"dai gul gul-ail phaoq daiq jiav nail nee tsaoq dol-aivq thaq nail ngaol. Mal dil neq aivq-i mail moel lal bhiq-a nail al neq phaoq daiq teevq yav pevq nail ngaol.
Ov ngavq khi phaq yaq Mil nee uq nee niaoq lao teevq lao bhai phaq yaq teevq maol jaol lao thaq nail geiq. Maq eq jel nail gaoq jaoq daoq thaoq khe aq bhaol bhai gail ov ngavq phaq yaq ma yaq jaol lao thaq nail ngaol. Teevq-n neq phaq yaq al maol neq niaoq lao daol bhaq bhai dov lal khi nl tsal tsal loil loil lao thaq nail ngaol. Aq-u bhai ov ngavq neq aq jal hal pov jaq-ail nail khi dov lee-u phao ul cuvq moevq lal bhiq khi niaoq lao jiav nail bha ul cuvq daol lee-u phao jaol deel-nvq thaq nail phaq yaq bhai moel khi jaq nail khi laiq-nq-u bhai phaq yaq neq"aq tsaoq ov ngavq ol nia khul khi lee-a nail"dai nal daiq bhiq-u phao ov ngavq neq"ngal ul cuvq daol lee-a nail"dai ge bhiq khi phaq yaq bhai"naoq bhai ngal ngaq nail aq yaq nail aq jal gal duq
Nvq phaq yaq Mil nee uq nee jul gu teevq gu bhai yal gaol nl jaq nail nvq phaq yaq jaol lao thaq nail geiq. Yal gaol maiq nail al yanq kev lal thaq-al nee ngal-aq aq yu nvq phaq yaq neq iq moeq ya maiq nail yal gaol hal pov-ail khi yal gaol maiq nail bhai yuq nail maiv khaoq,hail jaol,khi jaq jaq daol daol juq laiq-nq khi il khaol nee haq tsoiq bha ail khi nvq phaq yaq nvq phaq yaq-ail yal gaol maiq-ail nail dov-ail thaq nail ngaol. Aq yu nvq phaq yaq nee mail yu mil khaoq gail ail thaq nail ngaol. Yal gaol maiq duq bha kev-ail thaq-al nee ngal-aq aq yu nvq phaq yaq neq yaq tsoel cov thaq nail ngaol.


Lov duq laq khoel khe bha la Ovcavq al maol neq, yu nail maildu bhai jaq lai thaq nail ngaol.
Al heel ngel-i mail yaqyov teevq gaq neq, ovcavq bhai the thaq nail ngaol.
Al ovq tavq ovcavq bhai maq the miv nia thaq nail ngel-i mail aolmil teevq maol nieil lavq thaq nail ngaol.
Aolmil al maol neq, ovcavq ya moel-u phao, teevq pov taivq-ail the thaq nail ngaol.
Al heel ngel-i mail ovcavq neq, aivq nail aqkhaol bhai laq tsail mail tsaoq bhoel laivq thaq nail ngaol.
Ovcavq neq, aolmil maq jaol yaoq-aol dai noeq khi dov lee-u phao neq eellel jaol lao thaq nail ngaol.
Eellel ail jel thaq-al ngal-aq neq, mail du gaoq hal pov jaq lai thaq nail ngel-i mail aolmil-i mail bhi keivq heivq thaq nail ngaol
Lovduq lavq khoel khe bhala
 Bhala tsaiq nail nqkiv tsaol-aq teevq gaq lovduq bha ulcuvq keivq-ail thaq nail ngaol.
Aq-u phao, lovduq lavq khoel bhai bhalal aol nail moel thaq nail ngaol.
Al heel ngel-i mail ilkhaol bhai tsaoq kol laivq khi neeqtsaq he lai thaq nail ngaol.
A bhai nee ngal-aq, khulu phee thaiq khi lovduq bhai phaiq bhoel gai-aivq thaq nail ngaol.
Phaiq bhoel khi mail he-u phao, khulu lovduq bhai khu tsel laivq thaq nail ngel-i mail he gaoq maq dov lal bhiq thaq al.
Gaq hal khi he thaq-i mail khu lu he pheel-ai lavq khi hel bhail phaq-ail gaq ail khi, nqtavq bha bhala tsaiq nail moel thaq nail ngaol. Ngaq-i mail bhala he dov aoq nail dai ge ge-ail lavq khiq tsail dee dee lal bhiq thaq nail ngaol.
Yaqmiq

 Mil nee uq nee yaqmiq teevq gaq jaol lao thaq nail ngaol.
Teevq-n yaqmiq al gaq haq tsoiq bha ail thaq nail ngaol.
Aq-u phao, ov-tsil teevq maol dav nail moel thaq nail ngaol.
Gaoq ail-u phao, bhoiqloi bhail nail gaoq moel thaq nail ngaol.
Yaqmiq al gaq neq, laoq iq sanl moel thaq nail ngaol.
Al ovq tavq ceiv iq sanl teevq maol moel thaq nail ngaol.
Thail hai ngaol-aoq, yaqmiq al gaq neq, jaqlaq maq moel thaq-al.


Aq yu juq nioi nia naol Moeq phaq neq nioi nia nail kheel nul-uq aq khil nvq khaoq taivq-ail nioi nail ngaol.
Ya mav neq nioi nia nail kheel nul-uq aq khil deeq khi nioi nail ngaol.
Eel hail neq nioi nia nail kheel nul uq tev tev-ail nioi nail ngaol.
Ya civ ya phoil neq nioi nia nail kheel nul uq maol lao lao-ail dao khi nioi nail ngaol.
Eel lel neq nioi nia nail kheel nul uq gaol kovq gaol tseel khi nioi nail ngaol.
Kaoq buv neq nioi nia nail kheel nul uq teevq jaoq yevq jaoq khi nioi nail ngaol.
Aq yu juq nioi nail ngaol.
Aq yu juq laq khiq tsail nail ngaol.


Al tov khi jaq laq maol ma Al tov nail aq bhu aq ma khi jul gu yaq juq neq neev mav maq tsaq nail khe-ai al tov neq aq yu juq-i mail ge nail bhai maq nal daiq-ail. Teevq-n neq jaq laq neq"al tov ol ngaq bhai naoq nail jul gu bha hel-aivq lavq yaoq"dai ge bhiq-u phao al tov neq "maq ya ail jul gu yaq juq neq naoq bhai maq neev mav maq tsaq-ail"jaq laq gail"aiq naol maq khul-aivq laq gaoq ngal yovq ga yovq gaq ail naol"dai ge bhiq-u phao al tov gail"thaq ail ga lavq dei ngal hal nail ngaol"dai ge ge bhiq gaoq jaq laq neq maq nal daiq dai nq kivq kivq lai thaq-al nee ngal-aq jul gu bha ail thaq nail ngaol. Al tov neq jaq laq bhai noeq haq nail ngel-i lavq phee khail-ai thaq ail dai ge bhiq gaoq jaq laq neq maq nal daiq bhiq thaq-al.
Nq kivq kivq lai khi jaq laq gail jul gu bha aol-ail thaq-al nee ngal-aq lavq phee bhai yao lai bhiq thaq nail ngaol. Jaq laq gul nail bhai gaiq thaq-al nee ngal-aq jul gu yaq juq gail hel daiq lai khi"jaq laq niil maol moevq nail sivq nail daq khi sil heeq phaq-ail niai bhi phee yaoq"dai ge bhiq thaq nail ngaol. Nq bhaq bhaq lal thao al tov neq lavq phee bhai pheel bhiq khi jaq laq bhai phaiq ha bhiq thaq nail ngaol. Jaq laq neq al tov ol naol ngaq bhai phaiq lavq-a nail geeq laoq eeq dee dee nail ngaol. Al hai ngaol-aoq ngaq bhai aq jal moevq dee dee nail ngal naoq bhai ya jaq nail nial"al tov ge bhiq thaq nail ngal naoq bhai he jel bhiq-a nail naol ngaq bhai jaq nail maq tsaq-ail"dai ge bhiq-a nail ngaol.Al tov gail thaoq hal khi ganl niil ge tsaq nail neq yal khaq dal nail bha nvq gaq nvq gaq-ail lai-a nail ngaol.
Al tov khi jaq laq doiq niovq bha kev lai thaq-al nee ngal-aq doiq niovq neq "tsaol-aq neq ngaq nail aq haiq bhai jaol khi ngaq nail aq pavq-iq cev ngaq nail lavq nieivq bhai-iq dev ceiv nail ngaol. Tsaol-aq neq khul nail geeq laoq maq heeq nia, al heel ngel-i jaq laq neq al tov bhai jaq nail tsaq naol"dai ge bhiq thaq nail ngaol. Abhai nee jaq laq neq "al tov ol ngal naoq bhai jaq-ai naol dei"dai ge bhiq thaq nail ngaol.
Al tov neq jaq laq bhai thaoq hal khi buvq nav uq kheel bha nal daiq lai nail dai ge bhiq thaq nail ngaol. Buvq nav uq kheel bha kev lai-u phao uq kheel neq"tsaol-aq neq ngaq bhai khoel khi ngal joiq maoq maoq lee haq neq ngaq bhai heiv khi ngaq nail haq joil jaq nail ngaol. Tsaol-aq neq khul nail geeq laoq maq heeq nia al tov bhai jaq nail tsaq nail ngaol"dai ge bhiq thaq nail ngaol. Abhai nee jaq laq neq"al tov ol ngal naoq bhai jaq-ai naol dei"dai gaoq ge bhiq thaq nail ngaol.
Al tov gail"aq tsaoq ol ngal naoq bhai haoq nao nao saq thaoq hal nail ngaol. nga dao nvq gaq laoq jaol nail bha gaoq nal daiq lai bhel nga dao nvq gaq nail gal duq bhi noeq ceiv daiq bhel"dai ge bhiq thaq nail ngaol. Jaq laq neq"niil khao haoq nao nao saq ngaol dei al hai khi haq ngal naoq bhai jaq-ai nail"dai ge bhiq thaq nail ngaol. Laoq  jaol nail bha kev lai thaq-al nee ngal-aq aq yu nvq gaq-i mail pevq jel lavq-a nail ganl iq sanl ge bhiq thaq nail ngaol.
Abhai nee ngal-aq laoq neq"nul-u nvq gaq-i lavq phee khail-ai thaq nail jiav nail bha ngaq bhai khul-aiq bhiq kivq naol laiq"aq yu nvq gaq gail"ya naol ya naol dai ge bhiq thaq nail ngaol. Aq yu hail maol lavq phee khail-ai thaq nail aq duq bha kev-ail thaq-al nee ngal-aq laoq neq jaq laq bhai nal daiq bhiq thaq nail"al tov naoq bhai maq pheel lavq-u bhai naol khal hai jaol lao nail"jaq laq neq"ngal lavq phee bhai yao lao nail"laoq neq "ngaq bhai jaol daiq lavq daiq"dai ge bhiq thaq nail ngaol. Jaq laq neq lavq phee bhai aol lai thaq-al nee ngal-aq laoq neq "al tov ol lavq phee phee thaiq yaoq "dai ge bhiq thaq nail ngaol.
Al tov gail lavq phee phee thaiq thaq-al nee ngal-aq laoq neq"ngal nul-u nvq gaq nail yal khaq dal ceiv-aoq nail ngaol."Al tov gail laoq bhai geeq laoq eeq nail ganl ge bhiq khi laoq dov jel-ail thaq-al nee ngal aq al tov gail aivq nail il khaol bha kovq lai thaq nail ngaol.
Niil al tov khi jaq laq nail ganq je khe-ai yovq gaq-i mail maq tsaoq kivq nail aq tsaoq nee thaq tsaoq dei al tov khe-ai ya haq la geiq. Jaq laq khe-ai gail geeq laoq bhai nioil peivq  nail tsaol-aq maq ya pevq-ail dei.


Geeq laoq eeq naol yaq yov ol dei Yaq yov bha neq aol tavq taqv nail maol khoel maol yaq mao dai jiav nail ngaol.
Yaq yov bha neq jaq nail khaq mul jiav nail ngaol.
Yaq yov neq aivq mail jiav nail maol khoel maol yaq juq khi khaq mul juq gail haoq gavq saol nail il khaol bha oil laivq-a nail ngaol.
Yaq yov neq aivq nail aq tsaoq bhai aivq nail maol khoel maol yaq juq oil khi bhi tavq-a nail ngaol.
Yaq yov neq aivq nail aq tsaoq juq bhai aivq nail khaq mul bhoil bhiq khi bhi jaq-a nail ngaol.
Teevq gaq ga na neq aivq nail maol khoel oil khi tavq gaq ha neq khal jiav movq bhi jiav-ail ceevq nail ngaol.
Aq tsaoq teevq gaq ga na neq khaq mul jaq gaq ha neq al hai kovq gil lai nail ngaol.
Aq tsaoq teevq gaq ga na neq maol khoel oil khi aol tavq tavq gaq-u phao "geeq laoq eeq naol aq tsaoq ol" dai yaq yov bhai ge bhiq nail ngaol.
Aq tsaoq teevq gaq ga na neq khaq mul ya jaq-u phao "geeq laoq eeq naol aq tsaoq ol" dai yaq yov bhai ge bhiq naol.
Yaq yov  neq aq tsaoq juq mail geeq laoq eeq naol dai ge bhiq-u neev ma bha mail ma-ail laq khiq tsail lal bhiq nail ngaol.
Aq-il neq yu mil khaoq nga dao bhai meeq nail pha nl lavq ha neq "geeq laoq eel naol" dai ya ge kovq bhiq nail dai ya yov heeq nia lal-aoq nail ngaol.
Yaq yov nail moeq thaoq nee aq tsi tsu dai ge daiq nail ngaol.
"Geeq laoq eeq naol"


Bhail movq-ai bhiq nail bhoiq khu Daol bhaq bhai kev lai thaq-al nee ngal-aq laq khiq tsail dee dee lal bhiq thaq nail ngaol. Nq tavq phao gaol lel khi hel daiq-u phao keivq-avq mavq mav juq bhail nail bhai gail ya moel thaq nail ngaol.
Bhoiq khu neq keivq-avq khe-ai bhail movq lal bhiq thaq nail ngaol. Al heel ngel-i mail aivq neq tsaoq tsaoq-ail bhail nail gal duq nl daiq thaq nail ngaol. Al hai ngaol-aoq maq bhail nia thaq-al.
Niil pov thal khe neq gaoq jaoq bha bheq dal laivq thaq nail ngaol. Abhai nee ngal-aq tev kha-ail khi bhail nail dai nl daiq gaoq maq bhail nia thaq-al.
Haoq nao nao saq neq joel ma bha lai khi bhi tsao bavq nail gal duq ge bhiq thaq nail ngaol. Aq tsaoq joel ma ol ngaq bhai nq dil jiav nail bha kev dai bavq khi hevq kel laivq laq-aiq khi a bhai kev lai haq ngaq bhai phaiq kha gai-aivq lavq dei,ngal bhail kivq lal-ail meeq dai ge bhiq thaq nail ngaol.
Joel ma neq "aq tsaoq bhoiq khu ol naol neq aq daol maq covq nail neq khal hai khi bhail nail"dai ge bhiq thaq nail ngaol. Bhoiq khu neq nee khaol maq sil-ai bhiq-ail teevq yanq ngal-aq teevq pov thaoq hal khi ge nail ngel-i mail joel ma gail bavq dal laivq bhiq thaq nail ngaol.
Nq dil jiav nail bha kev lai thaq-al nee ngal-aq "ngaq bhai phaiq kha gai-aivq lavq yaoq"dai ge bhiq thaq nail ngaol. Joel ma gail phaiq kha gai-aivq bhiq thaq nail ngaol.
Bhoiq khu neq nq tavq nee bheel leel jaol laol-ail ga lee khi lov mav jiav nail bha ga bav-ail khi sil thaq nail ngaol. Al heel ngel-i mail joiq maoq mav maoq-i mail maq pevq lai nail nl maoq bhai neq thaq nl ga dai ge nail daoq daq jiav nail ngaol.


Iq thaiq tsaol nail buvq nav Wavq  neq yal gaol duq-ai thaq nail khe-ai aivq nail moevq lev mail bhoiq thaq nail ngaol. Al heel ngel-i wavq nail moevq lev neq bhil tsoel ngel lao thaq nail bhai daoq tsuq luq dai pevq-ail thaq nail ngaol.
Tsaol-aq bhai niail hai nl jaq keivq daol bhiq nail gail doil dee dee lal-aoq nial dai khi wavq neq buvq nav bhai ge bhiq thaq nail "Miq yail bha nal daiq lai-oq dai" buvq nav gail nal daiq lai-u phao Miq yail neq ge bhiq thaq nail tsaol-aq juq hail-n bhai teevq bhaol taivq-ail jaq-o dai ge bhiq yaoq dai cavq bhiq thaq nail ngaol.
Buvq nav gail "hail-n bhai teevq bhaol.. hail-n bhai teevq bhaol" dai ge ge-ail kovq lee thaq nail ngaol. Gaq doil doil lal bhiq khi nga ma nga bhaol daoq thaoq-ai gaq naq naq thaq-al nee ngal-aq iq thaiq kol laivq thaq nail ngaol.
Buvq nav neq iq noeq noeq lal thaq-al nee ngal-aq tsaoq thul khi haiq-n bhai teevq bhaol dai ge nail daoq al neq teevq-n bhai hail bhaol dai ge pel-aiq bhiq thaq nail ngaol. Wavq bhai gail al hai cavq bhiq lee thaq nail ngaol.
Al heel ngel-i mail yaq-n gaol kev dai tsaol-aq neq ganl nl gaoq ganl maq nl gaoq jal tsoiq jiav maq jiav gaoq teevq-n hail bhaol aoq ya jaq nail ngaol.
Buvq nav neq nga ma nga bhaol daoq thaoq bhai iq thaiq-al nee guq nail dai khi yanq gaol kev dai nga ma nga bhaol moel lal haq neq aivq nail uq kheel mail thaoq thaoq-ail ev tsuq nail ngaol geiq.


Ov cavq maol yaq nail il khaol Il khaol niil il neq il khaol aq sivq khe-ai dul nail ngaol.
"Ngaq-ai nee lal khi, iq thaiq lal nail ya nail ngaol" dai kheeq ge bhiq-a nail ngaol. "Geeq laoq eeq naol al gao ol" dai ov cavq neq, kheeq bhai ge kovq bhiq-a nail ngaol.
Aq-u nq kiv ov cavq neq dil-nq dil-nq dai tev khi, suq saq nail nv mav mav lee bhiq thaq nail ngaol.
"Ngaq-ai nee lal khi iq thaiq lal nail ya naol" dai, guq niul neq gaoq ge bhiq thaq nail ngaol. "Geeq laoq eeq naol" dai, guq niul bhai ge kovq bhiq thaq nail ngaol.
Aq-u nq kiv neq naq bhaoq naq boev boev dee dee nail nv mav mav lee bhiq thaq nail ngaol.
"Ngaq-ai nee lal khi iq thaiq lal nail ya naol" dai del gil gaoq ge bhiq thaq nail ngaol. "Geeq laoq eeq naol del gil ol" dai, ov cavq ge bhiq thaq nail ngaol.
Aq-u nq kiv neq aq jail aq deev deev khi aq coevq coevq dee dee nail nv mav mav lee bhiq thaq nail ngaol.
Ov cavq neq aq loil loil dai jia khi aq gee gee deel il khaol oil movq nail ngaol.
Ov cavq neq miq jaq khaol tsil jail-nq bhai aq coevq loil nail ngaol.
Ov cavq neq aq jail bhai jia nail haoq gavq phal doiq jai gel bhai moel thaq nail ngaol.
Aq-u nq kiv neq ov cavq neq aq loil loil dai jiq-nq jia nail nv mav mav nail ngaol. Meeq nail nq kiv ngaol dei,ov cavq ol.
Noeq-u maq dov nail bhaiq hao aq yaq
Aivq neq yaq muq ngaol,aivq neq, phaoq tsil aq yav jaq nail bhai bhi khal-ail khi mi cil ga nav mil tsaq bhai ga ail thaq nail ngaol. Teevq yanq khi-u phao nav tseeq deel maol maol teevq maol moel thaq nail ngaol, khul nail maol maol meeq dai khi aq jail bhai nee hel daiq-u phao, ga-ail thaq nail phaoq tsil bhai jaq lal thaq nail bhaiq hao bhai moel-a nail ngaol.
Bhaiq hao juq neq phaoq tsil ga-ail thaq nail juq gov jil khi aq yu juq nail khaol tavq bhai bavq dav khi ail-a nail ngaol. Aq yu juq neq phaoq tsil bhai bavq nail gal duq teevq gaq khe-ai nl nail ngaol.
Yaq muq neq bhaiq hao juq hel lel bavq dai kovq-ail nail bhai iq sanl ya moel-a nail ngaol. Aq-u nq kiv bhaiq hao juq neq kovq khail khail ma deiv khaoq khi jaq-a nail ngaol.
Bhaiq hao juq neq aq yu juq nail aq jal teevq gaq khe-ai bivq nail bhai naol moel lal-ail laiq, naol thoil naoq mail jiav nail jaq jaq daol daol yu bhai bhoil bhiq naol laiq?


Yaq yov khi lavq pav teiv Lavq pav teiv lavq pav teiv.
Yaq yov neq thul phaol nia lal aoq nial.
Thul phaol nia il thul phaol nia.
Yaq yov bhai kevq levq levq bhiq ha neq kevq levq yavq lal bhiq naol.
Kivq lil kivq lil.
Yaq yov bhai neq bhoq-ol tha-eivq dai thail bhiq ha neq laq khi tsail lal bhiq naol.
Bhoq-ol tha-eivq   bhoq-ol tha-eivq.
Yaq yov bhai neq aq bhaol-al thail bhiq ha neq laq khi tsail lal bhiq naol.
Aq bhaol-al  aq bhaol-al


Yaq noil juq nail neev noeq Yaq noil juq al hai ge tsaoq pheel jaq nail ganl al juq teevq tiv nee teevq tiv gel-aivq khi heeq phaq bha gaiq-ail thaq nail ngaol. Naq gaiq al heeq phaq bha gaiq-ail-u bhai heeq phaq neq aivq nail kheel lavq juq bhai khul khi,yaq noil juq neq jaol bhoi khi yov kavq juq neq khul nail ganl maq tsoiq-aoq nail ngel-i mail nga dao yaq noil juq aq-ivq jiovq khi nl nail ngaol dai ge pheel jaq nail. Al heel ngel-i mail tsao tsel daiq-ail yaoq dai ge bhiq thaq nail ngaol.
Kheel lavq juq gail tsao tsel daiq-ail khi kovq lal-u bhai heeq phaq jaol nail bha lai khi heeq phaq-i mail ge nail neq tsaq lao thaq nail naq gaiq pevq laoq thaq nail ganl ge bhiq lai thaq nail ngaol. Aq-u bhai heeq phaq neq yaq noil juq bhai khul khi nul juq iq sanl mail ail khi haq-aiq-i mail neeq tsaq yi khi teevq gaq teevq deeq oil lavq al yanq sivq-n bivq nail sivq-n bhee lal-u bhai maq oil lavq ha neq nieivq khi laoq gil nail dai ge bhiq khi bhi kovq-ail thaq nail ngaol.
Abhai nee ngal-aq aq kovq jiav nail yov kav juq neq heeq phaq nail haol bhai bhiq jaol khi sivq-n nail laq khoel neq il khaol bha maq bhi kovq-ail dai bhi jaol thaq nail ngaol. Aq-u bhai yaq noil teevq gaq neq aq khil aq lavq maq meeq nail aivq nail al bhaq bhai heeq phaq nail haol bha maq bhi jaol lai dai haq tsoiq bha bhal uvq gai-ail khi yaoq-n yaoq-n nee aoq hav-ail khi bhi jaol thaq nail ngaol.
Yaq noil juq neq haq-aiq mail neeq tsaq yi khi mail ngaol-aoq khal hai gail maq yi nia dai al yanq neq gil lai thaq nail ngaol. aivq nail al bhaq bhai haq tsoiq bha bhal uvq-ai lai-a nail yaq noil al gaq neq aivq nail al bhaq bha aoq hav lai-u bhai al bhaq ol yaq yov aoq hav lal nail neq yanq gaol haoq nao nao saq ngaol heeq phaq-i mail yaq noil juq bhai khoel-ai thaq nail aq-n  bhee lal gaoq maq nl kivq-a nail ngel-i yaq noil juq iq sanl mail nieivq khi ya bhiq laol-aiq nail ngaol dai ge bhiq-a nail ngaol.
Nul juq maq nl kivq nail ganl heeq phaq neq khul dai khoel lavq-a nail thoq dai aivq nail al bhaq nal daiq bhiq thaq nail ngaol. Heeq phaq neq nv juq bhai haq-aiq mail neeq tsaq bhi yi lavq-a nail al bhaq ol dai ge bhiq-a nail.Al bhaq gaq neq yaq yov nail daoq al ya gaiq-u phao hal..hal.. dai hel sil bhiq thaq nail ngaol. Aq yu juq nii dai noeq haq-u bhai aivq nail al bhaq neq hel sil-i mail khul khi hel sil nail al bhaq ol dai nal daiq bhiq-a nail ngaol.
Yaq yov khul gail thaq noeq haq al bhaq ge lavq bhel heeq phaq nail siv tavq bhai kev lai haq neq,heeq phaq ol haq-aiq mail neeq tsaq bhi yi lavq-a nail neq kha dai eeq khi kha dai heel nail dai nv juq maq heeq kivq nail ngel-i mail maq yi-al naol iq moeq nv juq bhai yi daiq lavq-o dai ge bhiq yaoq dai neev geel bivq-a nail ngaol. Heeq phaq gail ge-ai thaq nail aq-n kev lal thaq-al nee ngal-aq yaq noil juq bhai khul khi nal dai-u bhai yaq noil teevq gaq neq aivq nail al bhaq-i mail ge bhiq-a nail khe-ai heeq phaq bhai nal daiq bhiq thaq nail ngaol.
Heeq phaq neq daoq al ya gaiq-u phao daoq niil neq khaq sil gaq-i mail saol lavq-a nail,maq ngel haq naol yovq gaq bhai yovq gaq noeq dov khi ge nail laiq ngaq bhai mal dil ge lavq yaoq dai ge bhiq-a nail ngaol. Naol mal dil dil dai ge haq neq ngal naoq bhai kov pavq bivq naol dai ge bhiq-u phao yaq noil al gaq gail khal ngel nail khe-ai heeq phaq bhai ge bhiq-a nail ngaol.
Yaq noil juq ol nul juq-i mail ge nail khe-ai yov kav juq neq khul nail ganl maq tsoiq-ail dai ge nail neq laiq nail ngaol. Khul khi mail dai ngal-aq nul juq nl nia nail khe-ai yov kav juq gail nul juq-i maq moel nia nail nl nia nail phaq aol nail ngaol. Al heel ngel-i mail nul juq khe jiav nail neev noeq khi mail yov kav khe jiav nail neev noeq oil jil khi ganl nl haq neq meenq juq,jul gu juq,eeq dav heel dav lal nail ngaol. Al heel ngel-i yanq gaol nee dan khi yov kav juq bhai gail thaq gaoq ge doil dei dai cavq bhiq thaq nail ngaol. Yaq noil juq gail heeq phaq bhai thaoq hal khi kovq-ail thaq nail ngaol.


Yaq miq gail nl phail bhiq naol Al bhaq khi, aq ma bhai mao dai maq nl phail bhiq kivq-ai haq-al
Al hai ngaol aoq yaq miq nl bhiq kivq nail phaq jiav nail ngaol.
Aq ma bhai maiq gaoq tsiq bhiq kivq nail ngaol.
Yaq miq neq ya phail gail yav kivq nail ngaol.
Al bhaq ganl nl doil-u bhai ul cuvq aq coevq coevq deel khuq kheel bhiq kivq naol.
Al bhaq aq ma ganl mao-u maq yanvq dai, tsaol heeq heeq khi, jaol nail ngaol.
Yaq miq neq khul jaq khi ngaol-aoq aq haol haol dai jaq kivq naol.
Yaq miq neq yoq gaq bhai yoq gaq aq haol haol dai, jaol kivq nail ngaol.
Yaq miq neq aq bhu aq ma nee lavq niil bha dov ail gaoq maq yanvq-ail
Yaq miq neq yaq noil ngel-ai haq nail ngaol.
Al hai ngaol-aoq yaq miq nl bhiq kivq nail phaq khal jiav nail nl bhiq nail ngaol.


Ya tsao the nail phaq Teevq-n kev lal thaq-al ngal-aq jaqlaq al maol neq laol jaol daol bhaq bhai heeqphaq nail yaqmiq teevq gaq jaol nail bhai ya moel thaq nail ngaol
A bhai nee jaqlaq al maol yaqmai-aq al gaq bhai ya moel-u bhai aivq bhai mail mav-ail nee ma aol lal bhiq thaq nail ngaol. A bhai nee jaq laq al maol neq yaq mai-aq al gaq nail haoq nao tsao thel-aivq thaq nail ngaol
Yaqmai-aq al gaq jaqlaq al maol bhai ya moel-u phao gesil dee dee lal bhiq khi aivq nail aqbhu jaol nail bha tsaol laivq thaq nail ngaol.
Al hai ngaol-aoq jaqlaq al maol neq yaqmai-aq al gaq bhai nee ma aol khi gaiq-a nail bhaq da nee sivtavq haoqnaol maq hel daiq dai yaqmai-aq al gaq nail haoq nao thel laiq thaq nail geiq.
A bhai nee yaq mai-aq al gaq ilkhaol bha tsaoq kol laiq khi yaqmiq nail haoq nao jaqlaq thel lavq-il dai ge bhiq-u phao heeq phaq al gaq mal dil laiq, yaqmiq ol al hai phal-iq laq tsail mail lol gov laol pheeq yaoq dai ge bhiq thaq nail ngaol.
A bhai nee jaqlaq al maol gail the kel laivq thaq-a nee ngal-aq heeq phaq-ol naoq nail yaqmiq bhai ngal al jaiq-ail meeq lal-i mail ngaq bhai bivq lavq yaoq dai ge bhiq thaq nail ngaol
Aq-u phao yaqmai-aq al gaq nioil nioil-ail khi jaqlaq-ol ngal naoq bhai maq gaiq-a kivq-ail naol ngaq nail sivtavq nee dov ail lavq-o dai ge bhiq thaq nail ngaol
A bhai nee heeqphaq gail nee geel teevq phaq ya khi jaqlaq al maol bhai ge bhiq thaq nail, jaqlaq ol, naol ngaq nail yaqmiq hevq nail phal-iq naoq nail aq haoq dai khi lavqheeq lavqmav ngaoq cov gil yaoq dai ge bhiq thaq nail geiq
Jaqlaq al maol gail mal dil ngaol laiq dai nal daiq bhiq-u phao heeqphaq gail oeq thail hai khi haq neq ngaq nail yaqmiq bhi hevq naol dai ge bhiq thaq nail ngaol.A bhai nee jaqlaq al maol gail laq khiq tsail lal bhiq khi tsaoq kol laivq khi aivq nail aqhaoq dai khi lavqheeq lavqmav ngaoq cov gil khi heeqphaq jaol nail bha gaoq tsaoq kol-aivq thaq nail ngaol.
Jaqlaq al maol heeqphaq jaol nail bha tsaoq kel laivq khi heeqphaq-ol ngal naoq-i mail ge nail khe-ai nl gil-aoq nail ngaol dai ge bhiq-u phao heeqphaq al gaq ge bhiq thaq nail.
Oeq aq-il neq ngal naoq bhai maq gee sil yaoq-aol dai ge bhiq khi aivq nail maiv khaoq he dov khi jaqlaq al maol bhai dev  tsaoq-ai laivq bhiq khi jaq laq al maol neq ya sil thaq nail ngaol


Jaiq yaq nail aq thel juq Ya civ ya mav ya uv kha nail, kaovq dail kaovq dail kaovq kaovq.
Jaq laq laq ma uq khaiq geeq nail neq,eeq eeq eeq.
Aol mil mil yaq meel nail aq thel, mail-ao mail-ao dai geiq.
Kheeq laol nail aq thel neq, bhaol-uq bhaol-uq dai ngaol.
Phaq yaq-nq bho nail aq thel, neq eeq-n eeq-n dai geiq.
Khaoq khoiq aq yaq du nail, kuv kul kul kuvq-u kuvq-u.
Jaiq yaq juq iq sanl nail aq thel meeq dee dee nail ngaol.


Jaq bov daol bov nail heeq phaq Al heel ngel-i mail aivq nail kheel lavq juq bhai mill tsaq kov tavq khe khal jiav nail jal tsoiq bhi nl jaq thaq nail ngaol. Abhai nee ngal-aq teevq phaq teevq phaq dai niail daiq thaq nail ngaol. Al hai ngaol-aoq aivq mail jaq movq khi kheel nail aq jal maq moel thaq-al.
Aq-u bhai aq yu juq nail meenq khe haq dee dee nail juq neq gov tsail maq ul ceiv jaq nia nail ngel-i mail khaq pheeq pheeq nuv taivq-ail ya jaq nail ngaol. Abhai heeq phaq ya moel-u bhai al jaiq-ail jaq movq lal bhiq thaq nail ngaol. Al heel ngel-i mail khaq pheeq pheeq nuv teevq bheq bheq khi aivq nail kheel lavq maq moel-u bhai jaq gai-aivq thaq nail ngaol. Aq-u bhai kheel lavq teevq gaq neq maq noeq maq dul dai heeq phaq khaq pheeq jaq nail bhai moel thaq nail ngaol.
Kheel lavq al gaq neq ganl al teevq gaq ga nav bhai ge bhiq movq lal bhiq thaq nail ngaol. Al hai ngaol-aoq heeq phaq heeq nia haq heivq lal nail bhai gu sil nail ngel-i mail aivq neq haq tsoiq-a khe jiav nail aq bhaol khaol bhaoq bhai heeq phaq neq khaq pheeq jaq-a nail dei dai gul kav-ai laivq thaq nail ngaol.
Abhai nee heeq phaq neq teevq-n kev lal-u bhai aq bhee bhee nail gal duq aivq nail kheel lavq juq bhai thaoq phoiq teevq heeq bhi lav sav thaq nail ngaol. Aivq nail kheel lavq juq neq haq tsoiq bha aq bhaol hal pov lai thaq nail  ngaol. Aq yu juq neq haq tsoiq bha aol lai-u bhai al jaiq-ail meeq nail aq bhaol khaol bhaoq teevq bhaol moel khi haol bha bavq kol leevq thaq nail  ngaol.
Aq bhao khaol bhaoq al laiq bhai thaoq phoiq lav sav khi aq yu juq aq bhee bhee thaq nail ngaol. Al hai ngaol-aoq thaoq phoiq al heeq bhai deeq haq neq thaoq phoiq nail aq thel maq dov lal dai heeq phaq neq khaq pheeq jaq nail... heeq phaq neq khaq pheeq jaq nail dai gul nail aq thel dov lal nail ngaol. Yaq laol juq nail siv tavq bhai thaoq phoiq nee aq thel al gaiq lee-u bhai heeq phaq neq haq sil lal bhiq khi neev mav phail lal bhiq thaq nail ngaol. Abhai nee aivq nail kheel lavq juq bhai khul khi daoq thoil khaq sil gaq mail  gul thaq nail ganl bhi tsao tsel thaq nail ngaol. Tsao tsel nail juq neq daoq al gul thaq nail kheel lavq bhai maq maoq lal mail tsao tsel nia thaq nail ngaol. kheel lavq al gaq neq heeq phaq-i mail ya bhi heivq thaq nail ngaol.


Maol tsul gail aq nia ngaol Haoq gavq saol nail il khaol khe yaq noil juq neq maol tsul nail maiv phaoq bhai hel daiq khi meel naq bhiq nail ngaol. Aq yu juq nail maiv nee gaol geel daiq khi nia phao hel daiq daiq maol tsul nail maiv nee dai ge ge-ail meel naq bhiq nail ngaol. Maol tsul neq maq meeq maq jaq nail ngel-i yu gail aivq bhai aq tsaoq maq tsaoq movq-ai bhiq ail.
Maol tsul neq maol ma al jaiq-ail eeq nail ngel-i kaov civ dao gaoq maoq daoq deel ngaol. Tsaoq gaoq maq tsaoq geel nia, al heel ngel-i aq tsaoq juq neq aol tavq tavq gaoq maol tsul bhai maq khul-ail, "nga dao juq aol tavq tavq gaoq maol tsul bhai maq bhi tavq lavq" dai, aq yu juq ge phel jaq nail ngaol. Maol tsul neq jaoq gaoq mil lee bhiq nail ngaol.
Haoq gavq saol duq bhai munl bhoil khi aol tavq tavq gaoq maol tsul bhai neq khaq sil gaq gail maq khul movq-ai bhiq-ail saq laq ma neq maol tsul bhai bhoil bhoel bhiq ha neq, saol yaq ju neq "saq laq ma ol maol tsul bhai yaoq munl yaoq bhai bhoil bhoel bhiq yaoq" dai ge bhiq nail ngaol. "Saq laq ma mail bhoil haq ya teiv nail dei" dai ge bhiq khi taivq-ail saol yaq juq neq maol tsul bhai khul movq maq khul movq dai khul nail ngaol.
Yaq noil juq iq sanl maol tsul bhai aq tsaoq maq tsaoq movq nail bhai maq khaiq, aol tavq maq tavq tsaoq bhiq nail bhai maq khaiq saq laq ma heeq nia thaq nail ngaol. Aq tsaoq juq neq maol tsul bhai thail hai khaoq-nq ha-ai bhiq thaq nail bhai saq laq ma neq maol tsul nail gal duq nee ma maq meeq-ail noeq haq lal bhiq thaq nail ngaol.
Aq tsaoq juq-i mail khaoq-nq ha bhiq khi maoq lal thaq-al nee ngal-aq maol tsul neq aivq bhai aivq jaoq gaoq mil lee bhiq thaq nail ngaol. Iq moeq-u bhai neq haoq gavq saol nail il khaol bhai laq khiq teevq tsail dai jaol gaoq, haoq nao neq maol tsul teevq gaq haoq gavq saol gaoq laq khiq maq tsail. Iq moeq-u khe-ai aq khaoq gail maq lov-aoq thaq-al.
Maol tsul jaoq gaoq mil-ai bhiq nail  bhai heeq nia nail saq laq ma neq teevq-n neq maol tsul bhai daoq ge tsaoq-ail bhiq-a nail ngaol. "Yaq yov-ol maiv phaoq niaq laq khel dai khul khi lovq nail, haoq gavq saol nail il khaol bhai laq khiq maq tsail nail laiq" "Tsail naol saq laq ma ol....al hai ngaol-aoq yaq yov nail aq tsaoq juq yaq yov bhai aq tsaoq maq tsaoq lavq ya yov neq aq yu juq khe-ai maq nia nail ngel-i" dai maol tsul neq saq laq ma bhai ge bhiq-a nail ngaol.
"Maq ngel-ail yaq yov-ol yaq yov gail aq nia ngaol. Khaq sil gaq gail aivq gaq kav nail phaq jiav nail ngaol-eil. Yaq yov gail yu nee maq dul nail gaq kav nail phaq jiav nail naol bhal. Yaq yov maq hal pov moel haq-il mail jaol-aq. Teevq-n neq yaq yov hal pov moel naol dei. Khul gail jaoq gaoq thaq mil" dai aivq nail saq laq ma neq gaq bivq-a nail ngaol. Maol tsul gail mi cil noeq sal lal bhiq-a nail ngaol.
Maol tsul neq, aq tsaoq juq khul dai ge gaoq aq tsaoq juq nee aol tavq tavq movq nail ngel-i mail goil lal dai lai jai thaq nail ngaol. Nee ma bha jaoq gaoq mil gaoq neq teevq-n neq aq tsaoq juq goil lal naol dai noeq thuq-nq thaq nail ngaol. Al hai ngaol-aoq aq tsaoq juq neq maol tsul bhai yaol phaol nail ngaol.
Maol tsul neq,tiq-nq tsaq haoq gavq phao neq yu nee maq tsil nia nail dai saq laq ma heeq nia nail ngaol. Al heel ngel-i saq laq ma neq teevq phaq noeq dov-a nail ngaol. Teevq-n tiq-nq tsaq saol nail al yanq bhai munl bhoil khi bhi gevq-a  nail ngaol. Iq moeq gevq gaq khi nia nail munl bhai neq  nia jaiq nail kov pavq bivq nail ngaol.
Al hai munl bhoil bhiq-u phao maol tsul bhai neq khaq sail nail munl gail maq khul movq-ail. Al hai ngaol-aoq saq laq ma neq munl teevq munl bhai bhiq aol lai thaq nail ngaol. Al hai khi haoq gavq gevq nail dan thaq nail ngaol. Saq laq ma mail nal daiq-ai thaq nail haoq gavq bhai maol tsul neq aq tsaq tsaq dai khi laq tsail mail gevq-a nail ngel-i aq yu juq nail  munl naq pav teevq ya-a nail ngaol.
Aq-u bhai maol tsul nail munl neq maol tsul bhaq da nee naq pav teevq ya-a nail ngel-i maol tsul bhai aq tsaoq goil dee dee lal bhiq thaq nail ngaol. "Heil... nga dao juq nail munl gaq lai-aoq ... maol tsul ol naol neq al jaiq-ail nia lao thaq nail niil  yaq hao neq n juq nail munl bhai gaoq aol lee dei" dai aq yu juq nail munl juq ge bhiq thaq nail ngaol.
Aq-u pul tavq neq, tiq-nq tsaq saol nail aq yanq bhai neq saq laq ma munl bhoil lal haq khul munl gail maol tsul bhai tsai phul jaq nail ngaol. "Saq laq ma ol maol tsul bhai yaq yov nail munl bhai bhoil bhoel lavq" "maq ya yaq miq nail munl bhai bhoil bhoel lavq saq laq ma ol" dai ge ge-ail maol tsul bhai tsai phul jaq nail ngaol. Maol tsul kheq nail munl neq gaq lai nail dai heeq nia nail ngel-i mail ngaol. Al hai ngaol-aoq maol tsul neq saq laq ma mail bhoil bhoel bhiq  nail munl bhai ya aol nail ngaol. Aq yu juq nail munl neq khaq mao gail gaq lai nail ngaol.
Al hai khi tiq-nq tsaq nail nee geel aq heel maol tsul neq ha ha-ai khi aq tsaoq mao dai goil lal thaq nail ngaol. Maiv phaoq neeq thel maq meeq gaoq nee ma aq meeq aol khi tiq-nq tsaq nia nail maol tsul neq gaq-u nee maq tsil aq tsaoq mao lal thaq nail  ngaol.
Maol tsul gail aq tsaoq juq bhai tiq-nq tsaq  nee tavq lai khi khaq mao gail tsao bavq bhiq thaq nail ngaol. Aq tsaoq juq gail aq yu juq tiq-nq tsaq gevq-u bhai maq gov heeq lal nail juq jia haq nee ma heel ma ma dai thaq khi ge daiq lavq nail maol tsul bhai thaoq hal lai nail ngaol. Haoq nao neq maol tsul nail aq tsaoq juq  neq yu nee maq tsil tiq-nq tsaq nia jaiq lal thaq nail ngaol.
Al hai khi maol tsul neq aivq bha gail yu khe-ai dul nail nia nail phaq jiav lao thaq-il dai heeq nia lal thaq nail ngaol. Aq tsaoq juq gail aivq bhai goil  nail ngel-i mail laq khi tsail nail ngaol. Aq il neq tiq-nq tsaq nee geel aol nail maol tsul neq haoq gavq saol gaoq neq jaoq gaoq maq mil yaoq aol.


Al keiv phaq yaq ma yaq Aq yu phaq nail phaq yaq ma yaq neq teevq gaq khe-ai aq jal hal pov jaq hal pov jaq-ail laq khiq teevq tsail jaol lao thaq nail ngaol.
Teevq-n neq al keiv phaq yaq ma yaq neq al keiv maol yaq bhai ganl saol bhiq nail khi gail khaol dov-ail thaq nail ngaol.
Aq duq teevq dao bhai kev lai thaq-al nee ngal-aq al keiv aq ma neq haoq  naol phao tsao thel lavq nail aivq nail aq yaq bhai haoq naol naol kovq kovq daiq thaq nail ngaol.
Aq-u phao aivq nail yaq juq neq jail-nq phao tsiq thaoq tsiq thaoq-ail tsao nail bhai aivq nail aq ma maol neq moel thaq nail ngaol.
Abhai nee al keiv aq ma neq "al..la..la ngaq nail yaq miq yaq yov juq ol jaol naq yaoq jaol naq yaoq" dai ge bhiq khi gail khaol tsao nail bhi jaol naq thaq nail ngaol.
Al keiv aq ma maol neq aivq nail yaq miq yaq yov bhai "nul juq neq khul khi mail jail-nq phao tsiq thaoq tsiq thaoq-ail tsao nail iq sanl mail aq daol daol dai tsao"dai khaq khaq-ail ge bhiq thaq nail ngaol.
Abhai nee aivq nail aq yaq ju gail gaoq ge bhiq thaq nail aq ma ol naoq-i mail tsao nail bhai hel daiq daiq dai gaoq ge bhiq thaq nail ngaol.
Abhai nee ngal-aq al keiv aq ma gail aivq bhai aivq haoq naol naol kovq kovq daiq-u phao aivq gail aivq nail aq yaq khe-ai jail-nq phao tsiq thaoq tsiq thaoq-ail tsaol nail bhai ya moel thaq nail ngaol.
Al heel ngel-i mail aq bhu aq ma maq meeq ha neq yaq miq yaq yov gail maq meeq nail neev noeq neev kha aol lal bhiq nail ngaol. Aq bhu aq ma neq yaq miq yaq yov bhai maq meeq nail jaiq bhoil bivq-ail ceevq nail neq maq tsaq-ail aq bhu aq ma-i mail nl nail khe-ai yaq miq yaq yov gail nl lal nail ngaol.


Yanq-gaol khul tavq heeq meeq Maq ngel-ail maq ngel-ail...
Daoq siv siv nail phaq tavq bhel.
Maq ngel-ail maq ngel-ail..
Aq gevq gevq khi the nail phaq tavq bhel.
Maq ngel-ail maq ngel-ail....
Neeq tsaq tevq nail phaq tavq bhel.
Maq ngel-ail maq ngel-ail.....
Joel ma ao khi the nail phaq tavq bhel.
Maq ngel-ail maq ngel-ail....
Maiq gaoq kovq laol bavq jil khi tavq bhel.
Maq ngel-ail maq ngel-ail....
Bhoq-o bhol-ovq uq jiav nail tavq bhel.
Naiq naiq..... nga dao juq yanq gaol al yanq mao dai jiav nail ngaol.
Teevq phaq gil haq teevq phaq tavq nail ngaol.


Maq nal daiq nail bhaq da nee ya haq nail ganl Teevq-n neq bhoiq khu al maol gail khaol tsao tsao-ail dov ail-u phao haq the nail tsaol-aq teevq gaq bhai moel thaq nail ngaol. Al heel ngel-i bhoiq khu neq deel-nq ail khi khul iq sanl maq nl nia dai pevq-ail bhiq thaq nail geiq.
Aq-u phao ov cavq teevq maol ja gai nee mail gail khaol bhai tsao dol leevq thaq nail geiq al heel ngel-i mail bhoiq khu neq ov cavq bhai moel khi, aq tsaoq ol ngaq bhai tsao bavq lavq yaoq dai ge bhiq thaq nail ngaol.
Daoq al ya gaiq-u phao ov cavq neq bhoiq khu nail haoq naol phao nee doeq khi lavq tsail mail bhi uvq jiav thaq nail ngaol. Bhoiq khu neq aivq bhai tsao bavq bhiq-a nail ov cavq bhai geeq laoq eeq dee dee nail ngaol.
Ov cavq neq nga dao nvq gaq aq tsao tsaoq nail neq tsaq-ail jaol-aq dai nal daiq bhiq thaq nail ngaol. Bhoiq khu gail ov cavq neq aivq bhai tsao bavq bhiq-a nail ngel-i mail meeq nail ngaol dai gaoq ge kovq bhiq thaq nail ngaol.
Aq yu nvq gaq teevq gaq khe-ai gail khaol tsao-u phao ov cavq  neq lav khi bhoiq khu neq daoq mavq ngaol. Al heel ngel-i aq yu nvq gaq teevq gaq khe-ai bhi dul lai nail gal duq aq khil teevq gaq teevq khaoq neeq tsaq-i mail kavq thaiq khi tsao thaq nail ngaol.
Aq-u bhai ov cavq daq ma nee gail khaol bhai moel thaq nail ngaol. Ov cavq daq ma neq aq yu nvq gaq bhai aq khil teevq dao bhai kavq thaiq khi maq ya tsao nail gal duq ge bhiq thaq nail ngaol. Al haiq ngaol-aoq aq yu nvq maol neq maq nal daiq dai aq yu juq nail neev mav khal tsaq nail khe-ai tsao thaq nail ngaol.
Teevq-n neq ov cavq neq bhoiq khu nail khaol tavq bha jeeq lai khi aq jal hal pv jaq-ail thaq nail ngaol. Aq yu nvq gaq neq al hai khi tsao tsao-ail mail ma-ail laq khi tsail nail ngaol.
Al hai laq khiq tsail nail al yanq bhai aq yu nvq gaq-i mail aq khil bhai kavq thaiq-ai thaq nail neeq tsaq neq lov mav heeq ma bhai khu tsel laivq thaq nail ngaol. Aq tsaoq-ol heq yaoq he yaoq dai ge ge-ail he khi al yanq mao dai gil lai thaq nail ngaol.
Aq yu nvq gaq neeq tsaq bhai he he-ail gaq doil al jaiq-ail doil lai-u phao haq the nail tsaol-aq al gaq neq moel lal khi aivq nail il khaol bha thel-aivq thaq nail ngaol. Abhai nee aq yu nvq maol neq haq the nail al gaq nail il khaol bha kev-ail thaq nail ngaol.
Aq yu nvq maol gail khaol tsao nail al jaiq-ail daoq mavq ngel-i mail haq the nail al gaq-i mail gail khaol teevq lao tsaoq dail kheq-i mail deeq deeq-ail il khaol bha kev dai the kel aivq thaq nail ngaol. Bhoiq khu khi ov cavq neq haq the nail tsaol-aq al gaq mail deeq bhiq-a nail ngel-i nioil noil-ail il khaol bha kev-ail thaq nail ngaol.
Haq the nail al gaq nail il khaol bha kev-ail-u bhai aivq nail khaq ma neq aq yu nvq maol bhai laq tsail mail heivq jaq-o dai ge bhiq nail ya gaiq-u phao tsaoq del-nq ail khi gul gul-ail nioil nail ngaol.
Aq-u nq kiv hul-iq tsil ma phao aq yu nvq maol neq gail khaol aq ya ya dai tsao khi haq the nail tsaol-aq al gaq nail il khaol nee tsaoq jel thaq nail ngaol. Al heel ngel-i aq yu nvq maol neq laq khiq tsail dee dee lal bhiq thaq nail ngaol.
Noeq pov nail maq jiav dai aq yu nvq gaq neq aq yu nvq gaq-i  mail phee thaiq-ai thaq nail neeq tsaq maq pheel dai teevq gaq khe-ai tsao  ga thaq nail ngaol. Al hai khi mail del gil mao dai jaol  nail niaoq lao bhai kev-ail thaq nial ngaol.
Bhoiq khu neq niaoq lao khe jaol nail del gil bhai jaq movq nail ngel-i mail aq khil bhai neeq tsaq phe thaiq-ai thaq nail bhai nioil peivq-ail bhiq thaq nail ngaol. Del gil bhai ya jaq nail gal duq laq tsail mail niaoq lao bha tev puvq-ail nail ngaol dai noeq thaq nail ngaol.
Abhai nee bhoiq khu neq teevq pov taivq-ail niaoq lao bha tev puvq-ail thaq nail ngaol. Aq-u bhai phe cavq-ai thaq nail neeq tsaq bhaq da nee ov cavq neq gaoq haq khal haq-ail ul cuvq bhai ga puvq-ail khi ya sil thaq nail ngaol.


Neev geel aol nail ceiv A bhai nee aqbhaol uqhuq bha dav lao thaq nail guqniul teevq maol bhaiqhao al maol bhai ya moel thaq nail ngaol. Aq-u phao, gaoqhaq deedee lal bhiq khi pavqleivq teevq pavq tov puvq gai-aivq bhiq thaq nail ngaol.
Bhaiqhao al maol pavqleivq kov-uvq bhai dav lai khi ngaol-aoq, maq dov-ail nia dai, lilmoel lil ma bhoe lal bhiq khi daolbhaq bha bhoe dol laivq thaq nail ngaol.
A bhai nee bhaiqhao aqkhaol bha kovq ail nail dai khi ail-u neq, tsaol-aq teevq gaq guq niul bhai bev nail khi heeqnav-i mail tsiq maoq-ai thaq lao thaq nail ngaol.
Thailhai ngaol-aoq, bhaiqhao neq, ”Ngaq nail aqtsaoq bev heivq pivq-ai nia” dai khi, tsaol-aq al gaq nail khiltsaoq tsaoqbhaoq ne tsaoq bhoel laivq khi daoqphaq nee keivq bhiq thaq nail ngaol.
A bhai nee tsaol-aq al gaq, ”Aqlal yoq-ol sil ga lee nia, bhaiqhao hao phail hao lev” dai, gul khi, khiltsaoq loev khi, deeq khal-u neq, guqniul al maol bhail jal-aivq bhiq thaq nail ngaol.
A bhai nee bhaiqhao al maol gail, lavqtsail mail tsaoq khi, aivq nail aqkhaol bha tsaoq bhoel laivq thaq nail ngaol. Alheel ngel-i mail, bhaiqhao khi guqniul aqtsaoq pevq-ail thaq nail ngaol.
Allaqjaqsil khi niaoqnel uqdanl  Iqmoeq al nao, niaoqnel uqdanl teevq maol jaol lao thaq nail ngaol. Uqkheel iqsanl kovqlovq-i dai khi, gaq iqsanl aol deedee lao thaq nail ngaol.
A bhai nee allaqjaqsil teevq maol uqhuq bavq dil khi, geeq geeq-ail, nioaqnel uqdanl bhai jaq movq-ai bhiq lao thaq nail ngaol.
Thailhai ngaol-aoq, niaoqnel uqdanl al jaiq-ail eeq lao thaq nail ngel-i mail, ”Ngadao maq keivq gaq kivq-ail khul-il” dai dul khi heldaiq heldaiq-ail, jaol thaq nail ngaol. ”Al lal niaoqnel niil maol neq, uqkheel maq covq-ail nul-nq, keivq heivq jaq naol” dai, noeq thaq nail ngaol.
A bhai nee allaqjaqsil-i mail ge bhiq thaq nail: ”Aqmeeq niaoqnel-ol, naoq nail uqhuq neq, meeq daiq ga-il, uqkheel govq lovq-il dai, thaoqkhaoq aqheeq kheel nial. Thailhai ngaol-aoq, naoq nail uqkheel aqtav tav deedee nail ngel-i mail, yovqgavq ... yovqgavq laiq tsaol laivq la geiq” dai, ge bhiq khi haqtsoiq bha tsaoq bhoel-aivq thaq nail ngaol.
A bhai nee niaoqnel neq, ”Ngaq nail uqkheel bhai laiq tsaol laivq lavq nail geiq” dai khi, aivq nail uqkheel bhai bhe deedee lal bhiq thaq nail ngel-i mail, lovmav heeq ma bhai gaq hal khi tsiq thaoq lai khi, aivq nail uqkheel thaoq cov thaq nail ngaol.
Teevq n neq, allaqjaqsil niaoqnel uqdanl jaol nail bha lal khi ”Hal hal” dai, heqsil khi ”Aqil thal khe pov neq,  ngal naoq bhai ga lai kivq naol. Naol uqkheel covq haq neq, ngal naoq bhai maq gaq lai kivq nail ngel-i mail, uqkheel laiq tsaol laivq la geiq dai, ge-al teevq-eel ngaol” dai, ge bhiq thaq nail ngaol.
A bhai nee ngal-aq, allaqjaqsil al maol, niaoqnel uqdanl nail haoqnao the khi keivq heivq jaq thaq nail ngaol.
Neegeel aol nail ceiv

                                 Iqmoeq al nao, ceiv teevq maol jaol lao thaq nail ngaol. Ceiv al maol neq, aqtsaoq gail maq hal pov dai, aivq teevq maol taivq-ail tsao nail ngaol. Teevq n neq, oelnel teevq maol ”Kavq-il kavq-il” dai, meel nail gaiq khi heldaiq-u neq, aivq nail haoqnao bhai the kheel lal-aiq nail bhai ya moel thaq nail ngaol
Alheel ngel-i mail, ceiv al maol deel-nq deedee-ail khi haqtsoiq haqyal bha tsaoq bhoel-aivq thaq nail ngaol. Thailhai ngaol-aoq, oelnel iqsanl, ceiv nail haoqnao laijai laijai-ail khi thel-aivq thaq nail ngaol.
A bhai nee, tsaoq tsaoq-ail tsaoq khi, daikhaoq bha tsaoq dol-aivq thaq-al ngal-aq, gaqdoil doil lal bhiq khi maq tsaoq nia-ail pevq lal bhiq thaq nail ngaol
Alheel ngel-i mail, ceiv neq, uqkheel bhil kovq lovq-ail khi oelnel phao tsiq phaoq khi, ”Ngal ya sil haq neq, khalhai pevq lal-ail meeq, ngaq nail aqkhil pavqmeivq miciv keivq ha lavq-o” dai, ge bhiq thaq nail ngaol
Oelnel neq, pavqmeivq keivq cov bhiq nail dai khi, ceiv nail aqkhil bhai keivq thaq-ai laivq thaq-i mail thoel bheel gai-aivq bhiq khi aqhaoq teevq haoq thoel kha gai-aivq bhiq thaq nail ngaol
Al lol-oq, pavqmeivq keivq ceiv lavq yaoq. pavqmeivq maq keivq ceiv lavq haq neq, naol ngaq bhai maq the kheel nia yaoq-aol” dai, ge bhiq khi bhi keivq thaq nail ngaol. Aq-u thal khe pov iqsanl, gaoq thoel ha gaiq bhiq thaq nail ngaol
A bhai nee hail pov teevq pov pavqmeivq gaoq bhi keivq cov-u neq, ceiv gail gaq theeq bhao sil thoel gai-aivq khi thoel heivq thaq ngail ngaol.


Ao mil mil ma siq siq Teevq-n neq aivq nail aq heel gaq-i mail aivq bhai yu teevq gaq bhai bivq-a nail ngaol. Aiq nail aq heel aq sivq gaq gail meeq dee dee nail siq siq bhai al jaiq-ail gaiq-a nail ngaol.
Aq jal iq aq meeq meeq dai bhi jaq khi il khaol bhai iq sanl kheq daq aq meeq meeq dai daq bhiq-ai thaq nail ngaol. Siq siq gail aivq nail jaol duq aq meeq bhai mail ma ail jaol meeq khi nee ma tsaq nail ngaol.
Teevq-n neq siq siq gail noeq daiq nia nail al yanq kev lal khi, aivq nail aq jail bhai khul jiav nail meeq dai heeq kivq movq lal bhiq thaq nail ngaol. Il khaol aq sivq bhai kev lee-a nail gail mee nia-n teevq-eel ngel-ai haq  nail ngel-i iq uq iq tavq nail ganl khul maq heeq nia-ai haq-al.
Abhai nee siq siq neq il khaol lavq niil aq jail aq thaoq bhai tsao daiq nail gal duq noeq ceiv-a nail ngaol. Aq tsaoq aq laol gail moel lee-ail jaol-aq dai gail noeq nail ngaol. Aq heel gail lavq niil bha dov-ail-a  nail ngel-i mail khul noeq haq nail maq jia nail nial thoil.
Teevq-n nq hao lao ma phao siq siq neq il khaol aq jail aq thao bhai jia nail bhai tsao-ail nail gal duq dov-ail-a nail ngaol. Iq uq iq tavq gail hee tsul dai jia nail ngaol, aivq mail jaol nail iq uq iq tavq neq haol taiv dai jia nail ngel-i aivq neq mail mav ail laq khi tsail nail ngaol. Nq hao lao ma ngel-i mail nq tavq nl ma gail aq meeq ngaol. Siq siq neq nq hao lao ma gail khaol tsao nail bhai mail ma ail nee ma tsaq nail ngaol.
Aq-u phao aivq nail haoq nao phao khul meeq thel lavq nail khe-ai noeq lal bhiq thaq nail ngaol. Abhai nee haoq naol phao hel daiq-u phao, kheeq maol ma teevq maol bhai moel-a nail ngaol.
Kheeq  al maol neq mai neev gaol jiuvq khi aivq nail aq jail bhai lal kev-a nail ngaol. Iq moeq-u neq siq siq gail miv cil aq juq juq lal bhiq-a nail ngaol, daoq miq gail gaol khu khi nial thoil. Al haiq ngaol-aoq aq tsaoq aq sivq hal pov nail ngel-i mail kheeq  bhai daoq tsaoq phuq nail gal duq noeq gai-aiq a nail ngaol.
Jaol hal dov ail laiq, ngaq nail aq mil neq siq siq dai khul nail ngaol, dai kheeq bhai daoq aq bha bha dai daoq tsaoq phuq-a nail ngaol. Kheeq neq mai phaoq gaol bhaoq-nq khi khul dai gail maq geq dai siq siq bhai bhe-ai bhiq nail khe-ai jaol nail ngaol.
Siq siq gail teevq pov nee teevq pov gee sil lal bhiq khi, ngal neq jul gu niil niai mil saol bhai phaol lal-a nail ngaol, nga dao aq tsaoq tsaoq nail ya naol laiq, dai kheeq  bhai lai jai khi gaoq ge bhiq thaq nail ngaol.
Kheeq neq gaoq ge bhiq-a nail gail khaol niil niai aol mil kha dai maol moel-a nail,gail khaol niil neq ngaq nail gail khao dai, naol maq heeq kivq-ail laiq, gail khaol niil khaol bhai khal tsao lee nail juq neq ngaq-ai nee ya moel nail ngaol dai, aq kav kav dai gul khi, siq siq bhai nieivq thaiq nail khi laiq-nq a nail ngaol.
Siq siq gail deel-nq ail khi tsaoq-a nail ngaol.Kheeq gail gaol thao khi the dee dee-a nail ngaol. Siq siq gail tsaoq jel nail gal duq tsaoq tsaoq-ail khi, Aq bhaol bhai dav lai gaoq aq bhaol daq moe iq maq jia, kheeq bhai maq bhi the kheel  nail gal duq gaq teevq gil tsaoq-a nail ngaol. Teevq dao bhai kev ail-u tsaol-aq teevq gaq bhai moel khi, tsaol-aq al gaq nail aq khil daoq thaoq bhai tsaoq bhoel laivq khi,tsaol-aq al gaq gail kheeq  bhai the khi ngaol-aoq, kheeq neq siq siq bhai maq ya-u kev dai the-a nail ngaol.
Siq siq neq gee iq gee sil il khaol bha kovq lai nail gail khaol iq maq heeq nia dai khal phuq lee nail phao tsaoq thaq nail ngaol. Teevq dao bha kev lai-u khail nl aq peiv khaol bhaoq daol nail bhai moel khi tsaoq bhoel laivq thaq nail ngaol. Kheeq gail aq khil phaq yal maq moel nia ail khi, siq siq bhai maq moel nia ail khi kovq lai-a nail ngaol. Siq siq neq gee iq gee sil khi, aq juq juq juq-ail givq kheq nail haoq naol phao uq jiav nail ngaol.
Aq-u phao il khaol lavq khoel nee aol mil teevq maol lee khi,thaq gee sil kheeq kovq lai-aoq nail, dai siq siq bhai ge bhiq-a nail ngaol. Siq siq gail, ngaq  nail aq mil neq siq siq ngaol, ngaq bhai tsao bha lavq-o dai hal-a nail ngaol. Ngaq nail aq mil neq luq lul ngaol, naol khul thaq noeq haq naoq nail aq mil bhai ngal heeq kivq naol kheeq maq moel nail phao nee ngal naoq bhai hevq kol laivq bhiq naol dai,siq siq bhai ge bhiq-a nail ngaol. Siq siq gail laq khiq tsail dee dee lal bhiq khi, geeq laoq eeq naol luq lul ol dai,ge bhiq-a nail ngaol.
Luq lul neq siq siq bhai kheeq maq jaol nail gail khaol nee hevq kol laivq bhiq thaq nail ngaol. Al ovq tavq kheeq bhai khal hai ya yaol phaol nail ganl siq siq bhai ge bhiq-a nail ngaol.
Kheeq bhai neq ya gee sil nail ngaol. Al hai ngaol-aoq aivq bhai yaol phaol nail phaq gail jia nail ngaol. Al hai dul dai ya gee sil nail phaq neq jia nail ngaol. Al hai ngaol-aoq abhai yaol phaol nail phaq gail jia nail ngaol. Thaq gee sil ga siq siq ol dai ge bhiq-a nail ngaol.
Yaq hao neq nga dao nee mail maq heeq kivq nail iq uq iq tavq bhai teevq gaq taivq-ail thaq tsao dei, ngal neq ngaq nail aq ma maq bhi ail lavq nail bhai neq teevq pov iq maq ail. Al ovq tavq ngal khaq bha ail gaoq ngaq nail aqma bhai ge bhiq khi mail ail nail ngaol. Maq ngel nail neq ngal peivq-ail-u khaq bha hal pov lee nail maq heeq nia-ail dai luq lul ge bhiq-a nail ngaol.
Siq siq gail ge bhiq-a nail, ngal neq teevq gaq teevq-eel ngaq nail aq ma neq,gaq-u khe ngaq-i mail jaol-a nail il heel aq lil bha jaol-ail ceevq ao nail ngaol. Yaq hao neq niai nee maq tsil sav tivq thaq nail ngaol. Al hai ngaol-aoq ngal gee sil nail phaq jia-u khal hai khi heeq meeq, ngal neq teevq gaq teevq-eel neq.
Luq lul neq gaoq ge bhiq-a nail thoi dai gail thaq gee sil gee sil nail bhai ya daq-u ngal khe-ai naoq bhai tsao bha lavq nail gaq gail jaol-ail jaol-aq. Khal meeq nail neq gee sil lal nail phaq bhai iq moeq-u nee yaol phaol nail neq khal meeq nail ngaol aq tsaoq ol, oeq oeq luq lul ol naol neq meeq nail ngaq nail aq tsaoq nial,
geeq laoq eeq  naol, daisiq siq ge bhiq-a nail ngaol. Abhai nee siq siq khi luq lul neq teevq gaq nee teevq gaq khul daiq khi, Abhai nee pul tavq neq siq siq khi luq lul neq mail ma ail goil nail aq tsaoq pevq khi teevq ga teevq gaq khaq mao gail tsao bha nail ngaol.


Dil-nq dil-nq dai bhail nail bhail nail Yaq bhai phal thaiq-ai thaq nail maol maol neq dil-nq dil-nq dai tev naol.
Laoq maol yaq neq dil-nq dil-nq dai tev naol.
Nga dao juq gail tev daiq bhel dil-nq dil-nq dai,
Dil-nq dil-nq,,,dil-nq dil-nq,,,dil-nq dil-nq,,,dil-nq dil-nq.
Keivq-avq maol yaq neq, bhai nail, bhail nail.
Bhoiq loi maol yaq neq, bhail nail, bhail nail.
Bhaiq tsil maol yaq neq,,,bhail nail,,,bhail nail.
Nga dao juq gail bhail daiq bhel,,,bhail bhel,,,bhail bhel,
Bhail bhel,,,bhail bhel,,,bhail bhel,,,bhail bhel,,


Aq bhal nee phail Aq bhal nee phail neq aivq bhai nee ma phail lal bhiq ha neq siv tavq haoq naol maq saol-nvq dai aivq bhai khal noeq lal bhiq nail khe-ai nl nia nail ngaol.
Aivq neq mail ma ail nee ma phail khi nee ceiv ngel-i mail aivq nail aq tsaoq juq iq sanl aivq bhai yaiq-nq khi aq tsaoq ya tsaoq nail ngaol. Yu aivq bhai daoq tsaoq phuq gaoq aivq neq daoq maq ge tsaoq kovq ail.
Teevq-n neq ov tsil juq,aq bhaol kov tavq bhai teevq maol nee teevq maol gul khi, the phul jaq the phul jaq-ail aol tavq tavq nail ngaol.
Aq-u phao aq bhal nee phail neq iq thaiq kov-ai thaq nail bhai aq yu juq maq heeq nia ail. Aq-u phao ov tsil nail aq thel nee aq bhal nee phail noeq lal-u phao aivq iq thaiq nail bhai khul khi gul lal-a nail-aiq dai khi, ov tsil bhai nee ma phail nail ngaol.
A bhai  nee aivq neq ov tsil bhai gul bhiq thaq nail ngaol. Nul juq naq bhaoq naq boev soiq dai tev nail ngel-i ngal maq iq thaiq kivq-ao nail, nul juq neq al jaiq-ail doil lao thaq-il, tsaoq yaoq, ul bha yaoq dao yaoq bha tavq ail yaoq, dai gul bhiq thaq nail ngaol. A bhai nee ov tsil gail gee sil lal bhiq khi, yaoq dao yaoq bha tavq-ail thaq nail ngaol. Aq bhal nee phail nail il khaol aq jail bhai gail gee sil lal bhiq nail ngel-i teevq thal-iq maq tavq lai aoq thaq-al.
Teevq-n neq aq bhal nee phail aq jal hal pov jaq nail khi dov ail thaq nail ngaol.  Mil tsaq bhai bhoiq juq teevq maol soiq nail bhai ya moel khi, aivq jaq nail khi laiq-nq-u bhai keivq-avq aq ma teevq maol lee khi bhoiq juq al maol bavq jal aivq bhiq thaq nail nge-i mail keivq-avq aq ma al maol bhai nee ma dav dee dee lal bhiq thaq nail ngaol.
Keivq-avq aq ma al maol neq bhoiq juq bavq khi aivq nail aq kheel bha kovq lai khi,aivq mail bal lavq-a nail bhoiq juq al maol aivq nail aq yaq bhai bhi jaq-a nail ngaol. Aq bhal nee phail neq keivq-avq aq ma al yu phaq bhai nee ma phail nail ngel-i mail, keivq avq aq ma maq jaol-u phao aivq nail aq kheel bhai laoq tsel aq kheel bavq bhoel-ai lai khi, laoq tsel-i mail keivq avq aq yaq keivq nal gil thaq nail ngaol. Aq bhal nee phail mail ngaol dai keivq-avq aq ma al maol heeq nia-u phao aq bhal nee phail bha lee khi khaq pheel jaq lee thaq nail ngaol. Aq bhal nee phail neq aivq laiq khi ngaol-aoq,,,
Iq uq iq tavq gail ganl thoil bhai heeq nia-u phao aq bhal nee phail mail nl thaq nail bhai nee ma maq tsaq-ail al hai ngaol-aoq aivq bhai gee sil nail ngel-i mail khaq sil gail aivq bhai maq ge tsaoq tseq-ail.
Al hai jaol lavq khi aq bhal nee phail neq aivq nee ma al jaiq-ail phail tsaol nail ngel-i mail iq uq iq tavq gail aivq bhai bhe lal bhiq khi, nee ma phail lal bhiq ha neq khal ge movq-ail ge lal nail ngel-i mail yu aivq bhai gee sil lal bhiq thaq nail ngaol. Iq moeq-u bhai neq aq bhal nee phail bhai moel lal haq neq daoq tsaoq phuq lal gaoq aq-il neq khaq sil gaq daoq tsaoq maq phuq lal.
Iq uq iq tavq juq iq sanl aivq nee mail maq gaiq maq kheel nail bha aq kheel kheel phal ail khi jaol-ail-a nail ngaol. Al hai khi aq bhal nee phail neq ha ha-ai khi maoq lal thaq-al nee ngal-aq iq uq iq tavq nee eq ail thaq nail ngaol.
Iq moeq-u khe aq tsaoq juq iq sanl aivq nee eq yal bha aq kheel kheel phal-ail khi jaol-ail thaq nail ngaol. Al hai jaol khi maoq lal thaq-al nee ngal-aq iq uq iq tavq nee eq ail thaq nail ngaol.
Teevq-n neq aq bhal nee phail mail mav-ail coevq sil lal bhiq thaq nail ngaol.aivq coevq sil gaoq aivq bhai hel daiq lal nail teevq gaq iq maq jaol.Iq moeq al nao neq aivq jaol hal maq dov-u phao aq tsaoq aq laol juq hel daiq lal nail ngaol. Al hai ngaol aoq aq-il neq khaq sil maq hel daiq lal nail ngel-i mail aq bhal nee phail jaoq gaoq mil lee bhiq thaq nail ngaol.
Jaol meeq jaq hal dov-u bhai  neq maq noeq dov khi ngaol-aoq jaol hal maq dov-u phao neq yu aivq nail aq jail bhai maq hel daiq lal nail bhai noeq dol lavq bhiq thaq nail ngaol.
A bhai nee aq bhal nee phail neq jaol hal dov lal thaq-al nee ngal-aq nee geel aol nail kaoq buv jaol nail bha lai khi yu mil khaoq aivq bhai khul khi mail yaol phaol nail-aiq dai nal daiq lai thaq nail ngaol.
Nee geel aol nail kaoq buv gail aivq bhai aq meeq meeq dai ge bhiq khi cavq bhiq cov bhiq thaq nail ngaol. Naol neq naoq nail nee ma bhai maq ol tsaol nail ngel-i mail naoq nail aq tsaoq nee ya eq-ail-a nail ngaol. Khaq sil gaq gail nee phail nee mail neq maq jel-ail al hai ngaol-aoq nee ma khal phail lal nail khe-ai nl nail ngel-i mail naoq nail aq tsaoq nee mail ya eq ail-a nail ngaol. Nee phail bhai ol khi khal nl movq-ail maq nl haq yu naoq bhai gaiq-a khi gaoq kovq lal nail ngaol dai nee geel aol nail kaoq buv gail aivq bhai cavq bhiq-a nail ngaol.
Aq bhal nee phail gail noeq pov lee bhiq khi, aivq bhai aivq gail jaol phal movq lal bhiq thaq nail ngaol. Al hai ngaol-aoq aivq neq nee ma phail nail al jaiq-ail lav nail ngel-i mail aivq nail nee phail bhai khal hai khi lav phal nail maq heeq nia ail,al heel ngel-i mail nee phail bhai khal hai khi ya noeq phal nail-aiq, ngaq nail gal duq neq noeq phal nail al jaiq-ail haq nail ngaol al heel ngel-i ngaq bhai ge lavq-o dai kaoq buv bhai nal daiq bhiq-a nail ngaol.
Abhai nee kaovq buv gail ge bhiq thaq nail, ge bhiq naol eil, nee phail bhai ol tsaol nail phaq jiav nail ngaol, nee ma phail dee dee lal haq nl thail thaiq nail ganl teevq yanq naq yaoq. Aq haq aq kav kav dai gaol khi, teevq nee ngaq bha kev dai ha ha dai ge daiq yaoq.
Al hai nl nail bhaq da nee naoq nail nee ma iq dao dai pevq lal nail ngaol. Al hai khi naoq nail nee ma iq dao dai pevq lal haq naol nl nail jiav nail phaq gaoq nl aiq thoq, al hai nl haq neq naoq nail nee phail thoil teevq pov nee teevq pov theq lee nail ngaol dai, ge bhiq-a nail ngaol.
Abhai nee aq bhal nee phail gail tsaq nail ngaol teevq pov ga na ngal nee ma phail lal haq, gaq naq naq khi, aq haq aq kav kav dai gaol khi, teevq nee ngaq bha kev dai ha ha dai ge naol dai, ge bhiq-a nail ngaol.
Abhai nee aq bhal nee phail neq nee ma phail nail phaq jia lal haq nee geel aol nail kaoq buv-i mail ge bhiq-a nail yuq khi, jel ail thaq nail ngaol. Nee ma phail lal gaoq khal nl movq ail ma nl dai, yu mil khaoq nee mail gail maq khaq pheel jaq dai jaol thaq nail ngaol.
Al taivq-ail maq tsil haoq nao neq gail khaol bhai yu thaoq phuq lee khi ngaol-aoq, aivq-i mail iq moeq daoq tsaoq phuq khi iq moeq ge tsaoq nail ngaol. Nee ma phail nail phaq jia khi ngaol-aoq aq meeq meeq dai ge tsaq bhiq thaq nail ngaol.
Al hai khi aivq neq teevq-n nee teevq-n aq tsaoq gaoq mao lal khi, laq khiq teevq tsail yu nee maoq bhaoq teevq gi gaoq ya jaol thaq nail ngaol.
Aq il neq aq bhal nee phail neq nee ma khal phail nail khe-ai maq nl dai, ya jaol nail ngaol dai aq meeq meeq dai heeq nia lal-aoq nail ngel-i aivq bhai gail aq bhal nee phail dai maq khul-aoq thaq-al.
Nee ma aq meeq jia nail gaq nail aq jail bhai neq khaq sil gaq gail jaol movq nail ngaol.ge gal lavq-u ngaq-ai kheel nial thoil,,,,,,,ha-ha-ha-ha-ha


Al moevq daoq nel pevq-ail thaq nail ganl Teevq-n neq jul gu yaq juq-i mail iq laoq poiv  nel khi yaq tsiq yaq yov al gaq nail daoq phaq bhai niaq bav bhiq thaq nail ngaol.
Yaq tsiq yaq yov al gaq gail "al lal lal,al lal lal al bhaq aq ma juq ol"dai gul gul-ail haq tsoiq bha tsaoq bhoel laivq thaq nail ngaol.
Haq tsoiq bha tsaoq dol-aivq thaq nail yaq tsiq yaq yov al gaq neq khaq sil gaq khul khi mail ngaol-aoq maq kovq lai dai haq tsoiq bha jaol jaol ail khi al moevq pevq-ail thaq nail ngaol. Al heel ngel-i mail al moevq daoq nel dai khul nail jaol lal thaq nail ngaol.


Beiv yaovq khi neev geel aol nail yaq noil Al heel ngel-i mail neev geel aol nail yaq noil bhai al jaiq-ail bhe gaoq khul iq sanl mail maq khi nia dai jaol lao thaq nail ngaol. Abhai nee mail beiv yaovq neq neev geel aol nail yaq noil al gaq bhai khal hai khi jaq nail gal duq noeq thaq nail ngaol.
Beiv yaovq neq neev geel aol nail yaq noil al gaq ul cuvq keivq lee nail laol jaol daol bhaq bhai doiq ma khe-ai dan khi neev geel aol nail yaq noil al gaq maq heeq nia dai ul cuvq kov tavq bhai bhoe thaq nail ngaol.
Neev geel aol nail yaq noil al gaq neq aq maol jiivq nail khi yavq kha lee-u phao doiq ma teevq doiq bhai moel khi,aivq nail neev mav bhai maq noeq ceiv tsaol nail ngel-i mail doiq ma phal-iq eel moel phao dav lai,doiq ma maq ngel nail phal-iq eel bhiq phao yavq kha-ail dai gul bhiq thaq nail ngaol.
Aq-u bhai doiq ma dai dan-ai thaq nail beiv yaovq neq aivq bhai doiq ma dai bhi dul nail khi eel moel phao dav lai thaq nail ngaol.
Abhai hel daiq khi mail neev geel aol nail yaq noil al gaq neq doiq ma kheel nul-uq eel moel phao dav lai nail aol saol kovq maq jiav-ail niil neq beiv yaovq niil dai noeq khi tsao kol laivq thaq nail ngaol.


Bha la heeq ma khi uq tsaoq Al bhaq neq al gao bhai mai moel aq meeq meeq deel ul bhiq-a nail ngaol. Aq ma neq ngaq bhai uq tsaoq aq meeq meeq deel ul lavq-a nail ngaol. Jaq bheq bhai neq, phaoq tsil bhoeq loe ul bhiq-a nail ngaol.
Il khaol bha kovq lai-u bhai lil moel lil ma bhoe lal khi ngaq nail uq tsaoq bhoe jal aivq-a nail ngaol.
Ngaq nail uq tsaoq neq aq bhaol bhaol phiq teevq bhaol nail lavq nieivq bhai khu tsel laivq-a nail ngaol.
Ngal neq mail ma-ail nioil dee dee-a nail ngaol. Aoq kivq iq sanl maq jaq dai nioil-a nail ngaol.
Aq-u nq kiv neq bha la heeq ma gail dov lal-aoq nail ngaol. Aq-u nq kiv aq bhaol  bhaol phiq bhai khu tseq-ai thaq nail ngaq nail uq tsaoq bhai hel daiq ga-a nail ngaol.
Bha la heeq ma neq ngaq nail uq tsaoq bhai tsaoq daiq-a nail ngaol. A bhai nee ngal-aq ngaq bhai hel sil tsaoq-ai leevq-a nail ngaol, ngal gail hel sil tsaoq bhiq-a nail ngaol.
Haoq nao teevq-n haoq gavq saol nail yaq kha-u phao, aq ma neq ngaq nail gal duq uq tsaoq teevq tsaoq gaoq bivq lavq-a nail ngaol. Bha la-i mail bivq lavq-a nail, dai aq ma ge lavq-a nail ngaol.
Aq-u nq kiv neq ngal gail bha la heeq ma gail yoq ga yoq gaq nail uq tsaoq tsaoq khi hel sil tsaoq-a nail ngaol. Nv juq mail ma-ail laq khiq tsail nail ngaol.
Nl ma heeq ma gail uq tsaoq loq naol dai, naol noeq nail laiq.
Yanq gaol ngal uq tsaoq khal heel tsaoq nail dai naol noeq nail?


Aq oel aq yaq nail phaq yaq ma yaq Aq oel aq yaq al maol neq bhao-u nee aivq nail aq ma nee gaoq-ail-a nail ngel-i mail oel nel aq ma-i mail tsu khi aivq nail aq yaq khe-ai tsu pevq-ai thaq nail ngaol.
Oel nel aq yu phaq nail phaq yaq ma yaq bhai oel nel aq ma khi oel nel aq yaq hail maol, dai khi aq oel aq yaq teevq maol ngaol. Aq yu phaq nail phaq yaq ma yaq neq teevq ga teevq gaq gaiq-a dee dee khi mail mav ail nee sal ovq nail phaq yaq ma yaq ngel lao thaq nail ngaol. Oel nel aq ma al maol neq aivq nail yaq iq sanl bhai teevq gaq khe-ai gaiq-a khi teevq gaq khe-ai tsu lovq bhiq thaq nail ngaol.
Aq yu juq mail nail liq maol iq sanl teevq gaq nee teevq gaq mail mav ail gaiq-a phul jaq khi, teevq gaq khe-ai jaq, teevq gaq khe-ai iq thaiq, teevq gaq khe-ai aol tavq tavq khi mail mav ail laq khiq tsail dee dee nail ngaol. Oel nel aq yaq gail aq oel aq yaq bhai aq yu juq nail mail nail aq thel khe-ai gaiq-a khi, aq oel aq yaq gail oel nel aq yaq bhai aivq nail phaq ya ma yaq khe-ai gaiq-a nail ngaol.
Al hai ngaol-aoq aq oel aq yaq al maol oel nel nail phaq yaq ma yaq laq khoel bhai jaol nail bhai nee khaol maq sil tsaol nail juq jaol nail ngaol.
Al heel ngel-i mail aq oel aq yaq al maol nee bhoil poiv lal bhiq heeq phaq ail yu aivq bhai ge pov ge tav bhiq nail ngaol. Aq oel aq yaq nee aol tavq tavq tsaoq nail aq tsaoq juq iq sanl ge nail, naol neq tsiq tsu thaq nail yaq dei, naoq bhai oel nel aq ma-i mail moel khi hel lavq-a nail dai aq-eel ge bhiq-a nail ngaol.
Iq uvq iq tavq teevq gaq gav nav iq sanl naol neq aivq nail yaq aq thel maq ngel nail ngel-i mail aivq nail yaq aq thel ee dai neq khal hai khi gaiq-a lavq nail. Aq yu juq neq naoq nail phaq yaq ma yaq iq sanl maq ngel nail neq dai bhi pav bhi sav-ail nail daoq ge bhiq-a nail ngaol.
Yu-i mail khal ge bhiq-a nail iq sanl aq oel aq yaq al maol neq aivq nail aq ma oelnel bhai gaoq ge bhiq gil-a nail ngaol. Aivq nail aq ma oel nel iq sanl nga dao phaqnail laq khoel bhai jaol nail iq sanl mail neq nga dao phaq nail phaq yaq ma yaq ngaol dai ge bhiq-a nail ngaol. Yaq miq yaq yov iq sanl bhai aq ma teevq gaq ee dai gaiq-a khi teevq gaq khe-ai tsu bhiq nail ngaol dai ge bhiq-a nail ngaol.
Al hai ge bhiq-u phao aq oel aq yaq al maol jaoq gaoq mil nail peivq-ail bhiq khi laq khiq tsail lal bhiq-a nail ngaol.
Al hai ngaol-aoq iq uq iq tavq juq neq khaq mao iq sanl aivq bhai oel nel nail yaq aq thel maq ngel, tsiq tsu thaq nail yaq pevq nail ganl khaq mao iq sanl ge nail bhai ya gaiq nail ngaol.
Aq oel aq yaq al maol gail yu mil khaoq mail ge nail bhai al jaiq-ail ya gaiq-u phao nee ma niil khi jaoq gaoq mil nail ngel-i mail aivq nail aq bhu aq ma aq thel hal pov ail nail gal duq noeq ceiv -a nail ngaol. Teevq kivq kev lee-u phao yu mil khaoq iq thaiq nail yanq bhai aq oel aq yaq al maol hee tsul dai khoiq tsaoq dol-aivq khi aivq nail aq bhu aq ma aq thel hal pov nail gal duq dov ail-a nail ngaol.
Teevq yanq nee teevq yanq hul-iq tsil lee khi aq coevq iq sanl coevq lal bhi-a nail ngaol. Haq tsoiq haq yal bhai nav tseeq deel ngel-i mail aivq teevq maol teevq-eel iq sanl ngel-i mail gee sil lal bhiq-a nail ngaol. Al hai ngaol-aoq aivq noeq gaol khi siv tavq phao gaoq lai-a nail ngaol.
Maoq-aol pheel pheel-ai ga lee khi maoq-aol aol lee bhiq-a nail ngaol, khul iq sanl kov haiq nail maq jiav nail ngel-i mail aq oel aq yaq teevq maol, maoq-aol deeq khi aq coevq coevq dee dee lal bhiq-u phao, aq ma oel nel khi oel nel mail nail juq bhai gaoq gaiq-a lee bhiq thaq nail ngaol.
Nq kiv teevq kivq kivq lao tsao khi nq bhaq bhaq lal-u kev dai tsao-u phao aoq-iq sanl mail moevq lal bhiq thaq nail ngaol. Al hai ngaol-aoq khul iq sanl jaq nail maq jiav nail ngel-i mail gaq iq sanl mail maq aol dai tsao pel laivq-a nail ngaol. Aq-u phao aq oel aq yaq al maol jaoq gaoq iq sanl mil lee bhiq khi kha phao ail nail maq heeq niav dai pevq-ail-a nail ngaol.
Aq-u phao jaq laq teevq maol neq haq tsoiq haq yal nee dov lee khi aivq jaol nail bha jiiv bal leevq-a nail ngaol. Aq-oel aq yaq al maol gaq maq aol-ail dai heeq nia nail jaq laq al maol neq, aq-oel aq yaq al maol bhai daq thaiq-ai laivq-a nail ngaol. Aq-oel aq yaq al maol gail tsaoq deel-nq ail khi gul gul-ail tev dee dee-a nail ngaol, al hai ngaol-aoq aivq gaq maq aol nail ngel-i mail khul maq khi nia ail,
Aq-u phao aq-oel aq yaq peivq-ail khi hal pov nail oel nel aq ma khi aivq nail aq yaq juq bha aq-oel aq yaq nail aq thel ya gaiq khi, aq-oel aq yaq jaol nail bha tsaol lavq khi, aq oel aq yaq al maol bhai nieivq thaiq-ai thaq nail jaq laq al maol bhai keivq nail dai khi lovq jaoq-a nail ngaol. Oel nel juq lovq jaoq lal-u phao jaqlaq al maol gee sil lal bhiq khi aq-oel aqyaq bhai phaiq ha-ail ceevq khi haq tsoiq bha tsaoq bhoel laivq-a nail ngaol. Al heel ngel-i mail aq-oel aq yaq al maol maq ya sil dai, aivq nail aq ma oel nel khi mail aivq nail mail nail juq-i mail hevq kol leevq-a nail ngaol.
Aq-u phao aq-oel aq yaq al maol noeq pov lee bhiq khi aivq nail aq ma oel nel bhai ge bhiq-a nail, yaq yov bhai hevq kol leevq lavq-a nail gal duq geeq laoq eeq dee dee naol dei, aq ma maq heeq nia dai khoiq tsaoq dol aivq-a nail gal duq gail oeq bal phaiq lavq dei, dai ge bhiq-a nail ngaol.
Aivq nail aq ma oel nel ge kovq bhiq-a nail, oeq bal phaiq naol yaq yov-ol teevq gaq teevq gaq gaiq-a nail neq phaq yaq ma yaq ngel-i mail ngaol, aq sivq maq dul khi ngaol-aoq aq ma neq yaq yov bhai phaq yaq ma yaq dai, yaq yov aq thel teevq gaq dai gaiq-a nail ngaol. Yaq hao neq thaq khoiq tsaoq dol aivq dei, yaq yov nail gal duq ya haq ya aoq nail phaq khi ya gee sil nail phaq jia dee dee nail dei, dai ge bhiq-a nail ngaol.
Aq-u phao aq oel aq yaq gail yaq yov heeq kivq lal-aoq naol, yaq hao neq phaq yaq ma yaq niil niai nee teevq thal iq maq tsaoq dol-aivq yao-aol khaq sil gaq khul dai ge gaoq ngaq nail phaq ya ma yaq aq thel ngaol dai ge bhiq-a nail ngaol.
A bhai nee ngal-aq aivq nail aq ma oel nel khi  aivq nail mail nail juq iq sanl yu mil khaoq khul dai ge-u ge jaiq ge maq ge dai teevq gaq nee teevq gaq ge nail nal daiq khi laq khiq teevq tsail nee sal teevq ovq jaol dal laivq thaq nail geiq.
Mal dil dai, nee gaiq-a bhai neq,khaq sil gaq lav pav gaoq,maq pav ail nia-ail


Al khao-aq-nq hal yaoq Mao-nq mao-nq neq aq heeq mao dai heeq nail gaoq khail teevq khail bhai moel-u bhai laq khiq tsail lal bhiq thaq nail ngaol.
Aq heeq heeq nail aq bhaol bhai laq tsail mail dav lai khi aq heeq koevq lai thaq nail ngaol.
Aq-u  bhai gaoq khail bhai nl phail nail gaoq khail aq heel aq bhal joiq maoq neq moel nia khi maiv khaoq bavq khi thel leevq thaq nail ngaol.
Maiv khaoq bavq khi lee nail bhai mao-nq mao-nq neq moel-u  phao aivq bhai dev lee nail dai dul khi gu sil lal bhiq khi aq bhaol nee bavq kha-ail thaq nail ngaol.
Mao-nq mao-nq neq aq lavq bhai ga nal khi laq tsail mail maq thul nia dai haq-u phao gaoq khail aq  heel kev lee khi, khul khi mail al khao-aq-nq maq hal mail aq  heeq koevq-a nail dai nal daiq bhiq-a nail ngaol.
Mao-nq mao-nq neq, niai nee pul tavq neq niail hai maq khi yaoq aol ngaq bhai gaoq haq lavq yaoq dai ge bhiq thaq nail ngaol.
Aq-u bhai gaoq khail aq heel neq mao-nq mao-nq bhai gaoq haq lal bhiq khi ga nal thaq nail bhai ja gaq leivq bhiq khi niai nee pul tavq neq aq heeq koevq jaq movq ha neq al khao-aq-nq ya hal nail ganl ge bhiq khi bhi kovq lai thaq nial ngaol.


Eel tseel Jul gu aq jail bhai eel haq kav dee dee khi del gil mao dai jaol nail lao jaol jaol ma gail jiav lao thaq nail geiq.
Niiq niiq neq al gao gaq  bhai naol khi mail ngal lao jaol bhai eel tseel tseel-ail bhel dai maoq bhaoq nl thaq nail ngaol. Al gao dai khul nail gaq neq ngaq bhai maq tseel-ail movq ngal neq ngaq nail gaq nee del gil hal pov nail ngaol. Eel tseel tseel nail neq ganl al jaiq pevq nail ngaol dai ge bhiq-a nail ngaol.
Haoq nao nv gaol neq niiq niiq neq lao jaol bha eel tseel tseel-ail thaq nail ngaol. Al gao dai khul nail gaq neq eel moel bha del gil hal pov thaq nail ngaol. Al hai khi del gil hal pov jaq thaq nail ngaol.
Teevq-n neq al gao dai khul nail al gaq neq del gil hal pov jaq nail bhai eel khaol thaoq nail aq duq bhai maq noeq maq dul mail ail khi lov ma heeq guq mil yu bhai naoq gaoq gai-aivq khi eel khaol bha daq bhoel-aivq bhiq thaq nail ngaol.
Kivq hail lail ma phao niiq niiq neq eel tseel pav-ail nail khi ail-u phao del gil nee teevq gaq khe-ai al gao dai khul nail gaq neq eel tseel kov tavq bhai sil mavq lai khi ga nail bhai ya moel-u phao del-nq ail bhiq thaq nail ngaol.
Niiq niiq neq al gao dai khul nail al gaq aq haq bhi gaol lal nia dai lav sav bhiq khi il khaol bha bhal kol laivq bhiq thaq nail ngaol.
Gaq aol dee dee khi neev mav eeq nail al gao dai khul nail al gaq neq aivq-i mail maq lav sav movq nail eel tseel bhaq da nee aivq maq ya sil dai ya jel-ail-a nail ngel-i mail noeq pov lee bhiq thaq nail ngaol.


Ha nia le deel yaq miq Miq meeq neq aivq nail gaoq khail bhai aq meeq meeq dai nl phail khi kha jaq lao thaq nail geiq.
Miq doil neq neev mav neev govq ngel-i mail aivq nail gaoq khail khe jiivq kheq juq bhai miq meeq nail gaoq khail liv bhoel thaq nai ngaol.
Miq meeq neq neev mav aq meeq ngel-i mail jiivq kheq juq khu jil khi miq jaq kheq soiq thaq nail ngaol.
Heeq laoq gaoq jal kha nail kev lal-u bhai miq meeq neq jiivq kheq bhai miq jaq kheq soiq-ai thaq nail bhai eel pheeq kha thaq nail ngaol.
Eel pheeq aq neev neq aq doevq doevq lal-u bhai miq meeq neq uq baol dev pav khi jai gel gel thaq nail ngel-i mail eel pheeq aq jiav neq al jaiq-ail meeq lal bhiq thaq nail ngaol.
Teevq-n nail teevq-n maoq lal thaq-al nee ngal-aq eel pheeq aq heeq mao dai heeq lee thaq nail ngaol.
Miq meeq neq heeq lee thaq nail eel pheeq aq heeq bhai koevq khi iq-uq iq tavq bhai gail bivq-a nail ngaol.
Miq doil bhai gail naoq-i mail jiivq kheq liv bhoel lavq khi miq jaq kheq khi kha-a nail ngel-i mail eel pheeq aq heeq mao dai heeq lee thaq nail ngaol dai geeq laoq eeq daoq ge khi eel pheeq aq heeq bivq-a nail ngaol.
Miq doil neq aivq mail neev govq govq-a nail bhai noeq moel khi haq sil-ai bhiq nail ngaol. Aq-u phao aivq neq aq tsaoq ol ngal gail naoq-ai khe-ai neev mav aq meeq meeq khi jaol dal laivq naol dai ge bhiq thaq nail ngaol.


Meeq nail aq-n teevq-n Yanq gaol neq al jaiq-ail meeq nail aq-n teevq-n ngel lao thaq il dai, al bhaq neq ge bhiq-a nail ngaol. "Laol jaol daol bhaq bha jaq yaiv daol yaiv yaiv ail bhel", "yaq yov nail aq tsaoq jeiq kaol bhai gail khul-aivq nail ya naol laiq" dai niq kol lav neq nal daiq bhiq-a nail ngaol.
"Ngal gail jaq yaiv daol yaiv yaiv nail bhai neq nee ma aol nail" dai thaq nioil peivq lavq dei dai la leil neq ge bhiq-a nail ngaol. Ngal gail jaq yaiv daol yaiv yaiv nail bhai nee ma tsaq naol dai, kheeq iq sanl ge bhiq-a nail ngaol. Nv juq nail haoq nao tsao thel lavq yaoq dai keivq-avq neq ge bhiq-a nail ngaol.
Al lul... ul bha khe jiav nail aq bhaol bha kev dai tsaoq gaq tsao dav dav bhel dai niq kol lav ge bhiq-a nail ngaol.
"Ngal gaq lai aoq-aol... ngal gaq lai aoq-aol"...dai moeq pha lal jieiv ge bhiq-a nail ngaol. "Niil neq maq tsa-ai haq-al naol neq aq khil liq khaoq covq nail neq" dai niq kol lav neq ge bhiq-a nail ngaol.
"Ngal khul nl nia nail ngel-ail hel daiq daiq" dai niq kol lav neq ge bhiq-a nail ngaol. "Naol neq niail hai maq nl nia ail" daijeiq kaol neq ge bhiq-a nail ngaol.
"Aq duq niil dao bhai jaq yaiv daol yaiv yaiv ail bhel lavq" dai al bhaq ge bhiq-a nail ngaol.
"Ul cuvq lavq khoel bhai tsaoq gaq tsaoq dav dav bhel "daijeiq kaol ge bhiq-a nail ngaol.
"Lal yaoq....nia jaq lal yaoq yaq miq yaq yov juq ol" dai aq ma ge bhiq-a nail ngaol.
"Il khaol bha kovq lai nail al yanq kev lal aoq nail" dai aq ma gaq ge bhiq-a nail ngaol.
"Jeiq kaol bhai khul daiq-ail ceevq bhiq yaoq dei"


Gaol kheel nail ganq je A bhai nee aivq dov lal movq nail haq haq-ail jaol nail bhai neq, aq mee jaqlaq tsao dov leevq bhiq khi “ Aq mee jaqlaq-ol aq mee jaqlaq-ol lavq tsail mail nia tev bhoel lee yaoq nq tavq bha hel daiq daiq-o nqtavq ga thaiq lee-aiq nail dai ” ge bhiq thaq nail ngaol. Aq mee jaqlaq hel daiq-u phao neq, nqtavq khe nq dil yao yao dai tsao nail bhai ya moe khi mal dil nial dai ge khi tsaol-aq i mail duq-ai tha nail khaq duq bhai tev bhoel-ail thaq nail ngaol.
Laoq neq, aivq bhai bhi liv dov aivq laivq nail dai tsaq lal bhiq khi, miq deeq i mail tsaiq-nq tsaiq-nq dai deeq bhaol khi jaq laq nail daoq miq bhai kheq soiq bhiq thaq nail ngaol. Aq u phao jaqlaq neq, al tseel al tseel aq il ngaq-i mail liv dov-aivq laivq khi nqtavq-i mail bhi ga thaiq heivq nail dei-eiq dai ge bhiq thaq nail ngaol.
Aq-u phao, laoq neq, thaq liv dov-ai lavq dei-eiq uq huq thaoq naol dai ge bhiq thaq nail ngaol. Al hai ge gaq khi miq deeq tsaiq-nq tsaiq-nq dai gaoq deeq bhaol khi gaoq kheq soiq bhiq thaq nail ngaol. A bhai nee mail jaqlaq neq, neema dav dee dee lal bhiq khi laoq bhai liv dov-aivq laivq thaq nail ngaol. Laoq neq, lavq tsail mail tsaoq thul khi julgu khe jaol nail tsaol-aq juq bhai nul juq nail khaq duq bhai neq, jaqlaq teevq maol ga bhoel nail ngaol. Lavq tsail mail lai khi he dov lai yaoq dai ge bhiq-ail thaq nail ngaol.
Aq u phao, tsaol-aq al juq ail khi jaq laq bhai he dov gaq teevq thaiq laoq neq julgu bha tsaoq dal laivq khi miqjaq kheq lai khi mail nul juq nail julgu miq jaq poiv jaq gil-aoq nail dai gaoq gul bhiq thaq nail ngaol. Al heel ngel-i mail tsaol-aq al juq neq, miqjaq deeq miv lai naild ai khi tsaoq kovq gil laivq thaq-al nee ngal-aq, laoq-i mail jaqlaq bhai pheel bhiq thaq nail ngaol. A bhai nee ngal-aq aq yu nvq gaq aq tsaoq tsaoq dal laivq thaq nail ngaol.
Haoq il haoq haoq
 Mil nee uq nee aq ma maiv peivq teevq gaq yaq yov sivq yov jaol lao thaq nail ngaol. Teevq-n aivq nail yaq yov juq neq, iq sanl haq the nail dai khi dov ail gil bhiq thaq nail ngaol. Aq u phao, haoq il haoq haoq neq, aq yu phaq nail il khaol khe khal jiav nail haq joil maq khaiq, haq tsel maq khaiq khoiq jaq gil bhiq thaq nail ngaol. Thail hai ngaol-aoq aq ma gaq neq, maiv neev maq moel nia nail ngel-i mail maq heeq nia thaq-al. gaoq pavq cavq khi jaq jaq-ail jaol thaq nail ngaol.
Yaq yov juq kovq kev lal khi aoq moevq dee dee nail lavq khoel nee aq ma ol haq joil khaq sil gaq i mail jaq gil aq nail, nv juq nail haq bhoil iq sanl maq thaq dai aq ma naol neq, dai khaq bhiq thaq nail ngaol. Aivq nail aq ma gaq neq, yaq yov ol aq ma maq jaq al. Yanq gaol aq ma neq, gaoq pavq nee jaq-a nail ngaol. Nee ma maq thaq tsaol haq neq, aq ma nail ovq mav oev pav khi mail hel daiq yaoq dai ge bhiq thaq nail ngaol. Yaq yov al sivq gaq neq, nee ma phail dee dee lal bhiq khi aivq nail aq ma nail ovq mav oev pav khi hel daiq thaq nail ngaol. Hel daiq u phao neq, aivq nail aq ma i mail ge nail khe-ai gaoq pavq taivq-ail aol lao thaq nail ngaol.
Aq u thal khe pov iq sanl khal jiav nail phaq iq sanl mail jaq gil bhiq thaq nail ngaol. Al gao juq kovq lal u phao neq, jaq bheq gaq iq sanl maq jaol, jaq nail phaq iq sanl maq jiav nail ngel-i mail nee ma phail lal bhiq thaq nail ngaol. Aq u phao, jaq bheq gaq tsaoq kol lavq khi al gao ol jaq bheq nal bhaoq sivq bhaoq maiv neev sivq neev covq nail maol maol teevq maol dov lal khi tsaol-aq nail ngaol dai ge bhiq-a nail ngaol.
Al heel ngel-i mail yaoq-n yaoq neq jaq bheq gaq maq lovq ail ceevq dai aq ivq ivq saq gaq lovq-ail ceevq thaq nail ngaol. Aq u  n gaol iq sanl jaol lao haq neq hal jaq maq jaol lao haq neq, khoiq jaq naol dai ge ge-ail gaoq lal thaq nail ngaol. Aivq nail al gao gaq neq, maq gee sil dai kav laol laol laol-ail jaol nail bhai lal yaoq laol bhaoq daol lal yaoq dai khul bhiq thaq nail ngaol.
Haoq il haoq haoq neq, oeq oeq lal naol naol khul khi thail thaiq nail dai nal daiq bhiq thaq nail ngaol. Aq ivq ivq saq gaq neq, ngaq nail wavq bhai kavq thaiq nail khi laol thail thaiq lao nail dai ge kovq bhiq thaq nail ngaol.
A bhai nee ngal-aq aivq neq, tsaoq khi haoq il haoq haoq bhai genl dev nail haq bhoil khul jil lai thaq nail ngaol. Iq moeq il moeq neq, aol daoq bhai moel khi nga dao tsaol pheel deeq ail bhel dai khul bhiq thaq nail ngaol. Nvq pov teevq pov neq, cevq lev cevq heeq bhai nga dao tsaol pheel deeq ail bhel dai gaoq khul bhiq thaq nail ngaol. Hail pov teevq pov neq, del gil laoq bhao bhai nga dao tsaol pheel deeq ail bhel dai khul bhiq thaq nail ngaol. Liq pov teevq pov neq, niaoq khiq niaoq bhoi bhai ngaq dao tsaol pheel deeq
ail bhel dai khul bhiq thaq nail ngaol. Haoq nao nao saq neq, mal dai aq heeq bhai nga dao tsaol pheel deeq-ail bhel dai khul khi iq sanl mail lai thaq nail ngaol.


Aq yu juq dai yal bha ail nail ngaol Maoq-nq maoq-nq khaq bha ail nail.
Maoq-nq maoq-nq niaoq nel niaoq yaq hal pov ail nail ngaol.
Niaoq nel niaoq yaq neq khaq bha ail thaq nail.
Niaoq nel niaoq yaq neq keivq-avq nail haoq nao the nail ngaol.
Keivq-avq neq khaq bha ail thaq nail.
Keivq-avq neq kheeq nail haoq nao the nail ngaol.
Kheeq neq khaq bha ail thaq nail.
Kheeq neq eel lel nail haoq nao the nail ngaol.
Eel lel neq khaq bha ail thaq nail.
Eel lel neq phaq yaq nail haoq nao the nail ngaol.
Phaq yaq neq khaq bha ail thaq nail.
Phaq yaq neq dai yal bha tsaol-aiq thaq nail ngaol.
Al hai phal-iq aq yu juq neq khaq bha ngel-ail.
Aq yu juq neq dai yal bha ngaol.


Al laq jaq sil tsaoq nail niaoq nel gail khaol tsa Niaoq nel gail khaol tsao nail.
Gil gil ul cuvq bhai aol ail nail.
Eel hail laol jaol daol jail bhai dav lai nail.
Ya mav aq bhaol he nail.
Moeq phaq la laoq he nail.
Eel lel mil tsaq bhai soiq soiq ail, ail nail.
Keivq-avq nq tavq bha bhail nail.


Bhaol jeq nail neev jaiq Teevq-n neq bhaol jeq iq thaiq khi gaq naq naq nail bhai aivq nail jaiq khail khal hai khi bhiq jeq lal heeq meeq dai noeq noeq-ail khi ngaq nail il khaol khal hai khi heel mail bhi bhee lal heeq meeq dai neev jaiq aol lal bhiq khi aivq nail neev mav maq ol tsaol lal dai pevq lal bhiq thaq  nail ngaol. Aivq al hai noeq thail thaiq nail bhai bha tsuq deel doi-nvq thaq nail teevq gaq dov lee bhiq khi aivq del-nq ail thaq nail ngaol.
Tsaol-aq bha tsuq deel al gaq ge bhiq thaq nail,bhaol jeq ol naoq-i pevq movq nail phaq ngal iq sanl mail nl bhiq nail ngaol dai ge bhiq thaq nail ngaol. Bhaol jeq ge bhiq thaq nail ngaq-i khal lav tuv nail iq sanl mail heel bhi pevq-ail dai lav sav lavq dai ge bhiq thaq nail ngaol. Naoq-i pevq movq nail phaq bhi pevq lal yaoq dai ge khi tsaol-aq bha tsuq deel al gaq peivq-ail thaq nail ngaol. Bhaol jeq gail neev khaol teevq sil ngaq nail il khaol neq heel-i mail ya bhee lal nail ngaol dai gul khi ngal khul bhai iq moeq lav tuv heeq meeq dai noeq noeq-ail aq juq juq lal bhiq thaq nail ngaol.
Aq-u bhai ngal ul cuvq iq moeq daol la dai khi ul cuvq iq moeq laoq dov-u phao neev khuq dai khi ul cuvq iq sanl mail heel pevq-ail bhiq thaq nail ngaol. Aoq jaq nai khi aoq bheq gaoq heel pevq-ail thaq nail ngaol. Jaq movq gaoq jaq nail maq ya daol movq gaoq daol nail maq ya dai pevq-ail gaoq maq noeq haq dai ngaq nail il khaol neq heel mail-i mail bhee lal haq neev khaol sil naol dai ge ge-ail laq khiq tsail dee dee nail ngaol.
Teevq yanq dai khi thaq-al nee ngal-aq aivq al jaiq-ail gaiq-a nail aivq nail yaq miq neq al bhaq-ol dai khul khi tsaol lavq-u phao aivq tsiq-a nail ngaol. Aq-u phao aivq nail yaq gail heel heel yav pevq-ail thaq nail ngaol. Aq-u bhai bhaol jeq neq hel sil movq nail khe-ai iq dul nioil movq nail khe-ai iq dul al hai pevq nail bha aivq nail khaq ma neq moel khi, yaq teevq gaq jaol nail bhai heel heel yav gaoq bhi pevq ail-a nail laiq naol khul gail maq jaq maq daol nia dai jaol nail ngaol-aoq maq gaq-ai haq-al laiq dai nioil nioil-ail ge nail ngaol. Aivq nail khaq ma al hai nioil nail bhai hel daiq khi ngal laiq-ail aoq thaq nial dai bhaol jeq ge khi noeq pov lee bhiq thaq nail ngaol.
Heel kha dai jiav khi mail ngaol-aoqlaq khiq maq tsail nia-ail mil gaq gail heel heel yav pevq-ail khi ngaq nail khaq ma bhai lav tuvq gaoq heel pevq-ail nail nial dai dul khi jaol-u phaoq tsaol-aq bha tsuq deel gaoq dov lee khi khal heel thoq bhaol jeq ol,naoq-i mail oil movq nail phaq ya gil aoq naol laiq dai nal daiq bhiq thaq nail ngaol. Bhaol jeq gail ngaq-i mail hal thaq nail neq laiq-ail-aoq thaq nial tsaol-aq neq hul meeq meeq movq nail teevq phaq bhai taivq-ail mail maq bhee lovq-il dai noeq lal bhiq khi ngaq bhai iq moeq-u khe-ai gaoq bhi pevq-ail lavq-o dai ge bhiq thaq nail ngaol.
Tsaol-aq bha tsuq deel al gaq gail naol neev mav tsaq nail khe-ai bhiq pevq lal yaoq dai ge khi peivq-ail thaq nail ngaol. Abhai nee ngal-aq bhaol jeq-i  mail pevq movq nail khe-ai gaoq pevq gil lal khi mil gaq gail tsaol-aq gaoq pevq lal thaq-i mail bhaol jeq khi mil saq gail laq khiq tsail lal bhiq khi milgaq bhai tsiq thaq nail ngaol. Abhai nee dan khi bhaol jeq gail aq tsaq aq daol noeq pov khi aivq naiil jaiq khail bhai neev khaol sil lal bhiq thaq nail ngaol. Aivq nail nl maoq gail haq nail juq bhai tsao bavq bhiq khi jaol dal laivq thaq nail ngaol.


Ngaq nail yaq yov aq geel Laoq geel neq noeq dov dul dov nia nail ngel-i mail heeq phaq gail aivq loq nail yanq bhai maoq bhaoq nl tavq nail tsaol-aq teevq gaq dai noeq-ai thaq nail ngaol.
Laoq geel neq aivq al jaiq-ail gaiq-a nail ganl jaq dai khul nail yaq yov teevq gaq jaol nail ngaol. Ganl jaq neq nq hao bhaq lal-u nee nq kivq kivq dai jul gu doi doi-ai nal ga tsaol nail ngaol.
Teevq-n neq ganl jaq nal ga nail tsao-u bhai jul gu yov kav mail il khaol bha khul dav khi aivq nail aq lavq bhai phul phul yav khi heel heel yav teevq phao teevq laiq gov khi,ganl jaq ol niil nvq laiq khe aq phoiq kav jaiq nail teevq laiq bhai tsel khi oil-aivq yaoq dai ge bhiq-u phao ganl jaq neq phul phul yav bhai oil khi kovq-ail thaq nail ngaol.
Jul gu yov kav neq ganl jaq bhai yaoq-n yaoq-n nee phul phul yav khi heel heel yav gov daiq bhiq khi bhi oil gaoq ganl jaq neq yaoq-n yaoq-n nee phul phul yav taivq-ail oil nail ngel-i mail ganl jaq bhai maq geel-il dai meel naq bhiq khi hel sil bhiq-a nail ngaol.
Teevq-n neq jul gu yov kav mail laoq geel bhai khul khi naol neq thoi dai geel khi naoq nail yaq yov ganl jaq neq maq geel nail ngel-i phul phul yav khi heel heel yav bhi tsel gaoq khul phaq neq aq phoiq kav nail dai maq heeq nia-ail. Maq ngel haq naol nal daiq-ail daiq dai ge bhiq thaq nail ngaol.
Laoq geel gail jul gu yov kav nail daoq ya gaiq-u phao teevq pov taivq-ail il khaol bha kovq-ail khi"ganl jaq yaqyov bhai al bhaq nal daiq nail jiav nail"phul phul yav khi heel heel yav khul phaq neq aq phoiq kav jaiq nail"dai nal daiq-u phao heel neq aq phoiq kav jaiq nail ngaol al bhaq-ol dai gaoq ge kovq bhiq thaq nail ngaol. Jul gu yov kav bhai neq phul phul yav aq phoiq kav jaiq nail dai ge lavq-a nail geiq.
Ganl jaq gail al bhaq ol yaq yov bhi hel daiq lavq bhel lal yaoq dai ge bhiq khi aivq nail iq thaiq duq bha khul laivq khi phul phul yav oil bhoel-ai thaq nail gan tsel heeq bhai phao daiq bhiq-u phao aq bhu gaq noeq-u maq dov dai pevq-ail bhiq thaq nail ngaol.
Ganl jaq gail al bhaq ol jul gu yov kav neq yaoq-n yaoq-n nee yaq yov  bhai phul phul yav khi heel heel yav bhi tsel lavq-u phao yaq yov neq phul phul yav bhai oil nail ngel-i  jul gu yov kav khi yov kav juq neq ganl jaq maq geel ganl jaq maq geel dai ge ge-ail hel sil khi jaol-ail ceevq nail ngaol al bhaq ol dai ge bhiq-a nail ngaol.
Jul gu yov kav neq yaq yov bhai iq moeq il moeq-u nv gaol nee bhi tsel lavq-u phao yaq yov heel heel yav bhai tsel khi oil-a nail nul-uq ganl neq gaq lai-aoq naol yaoq-n yaoq maq bhi tsel lavq yao-aoq-aol al bhaq ol dai ge bhiq thaq nail ngaol.Yaq yov maq heeq kivq nail dan khi phul phul yav bhai yaoq-n yaoq-n nee oil-a nail ngel-i mail niil aq-il khe-ai gan bhee lal-a nail ngaol dai ge bhiq thaq nail ngaol. Aq-u phao laoq geel neq ngaq nail yaq yov gail aq geel ngel lao thaq nial dai ge ge-ail jaol thaq nail ngaol.


Phaq yaq khul khi sil thaq nail Teevq-n neq phaq yaq maol yaq juq neq dai yal dai kav bhai tsao-ail thaq nail ngaol. Aq yu juq tsao ga-u bhai buvq nav mavq mav neq aq yu juq nail aq jail nee tsao ceil-aivq nail bhai moel khi,aq yu juq neq tsaoq deel-nq tsaoq-daoq-nq ail khi aivq nail aq ma jaol nail phao laq tsail mail tsaol laivq thaq nail ngaol.
Phaq yaq maol yaq neq aivq nail aq ma bha kev lai thaq-al nee ngal-aq aivq nail aq ma bhai niail hai ge bhiq thaq nail ngaol. "Aq ma ol yaq miq yaq yov juq-i mail nv gaol laol ma tsao ga-ail-u phao yaq miq yaq yov juq nail aq jail nee naoq thaiq lal heeq phaq-ail maol ma uq jul tsaol-aivq-a nail. Aq ma nee mail gail eeq jaiq dee dee nail moel-a nail."
Abhai nee ngal-aq phaq yaq aq ma neq aivq nail ovq mav bhai jiiv deel khi"nii dai eeq nail laiq"dai nal daiq bhiq thaq nail ngaol. Aivq nail yaq juq neq"maq ngel thai nee gail eeq jaiq nail"abhai nee ngal-aq phaq yaq aq ma neq aivq nail ovq mav mao dai jiiv deel khi"nii dai eeq nail laiq" dai gaoq ge-u bhai aivq nail ovq mav tev pav-ail khi ya sil ga thaq nail ngaol.


Haoq gavq saol movq nail yaq noil Meeq nail gaoq jaoq dai khul nail jul gu al gu bhai weiq wal dai khul nail yaq noil teevq gaq jaol lao thaq nail ngaol. Weiq wal al gaq neq aq bhu maq jaol dai aq ma taivq-ail jaol lao thaq nail ngaol.
Weiq wal neq haoq gavq saol nail aq doil maq doil nail yaq noil ngaol. Yaoq haoq yaoq-ao nee aivq nail aq ma neq haoq gavq saol nail il khaol bha hevq hav-ai lai bhiq nial ngaol.
Teevq-n neq aivq nail aq ma coevq sil lal bhiq khi weiq wal bhai haoq gavq saol nail il khaol bha maq hevq hav-ai lai bhiq thaq-al.
Al heel ngel-i mail weiq wal neq haoq gavq maq ya saol lai-a nail ngel-i mail nioil nail ngaol.
Abhai haoq gavq saol nail bha khal lai nail aivq nail aq tsaoq juq neq weiq wal nioil nail bhai gaiq khi aq yu juq-i mail khul laivq thaq nail ngaol.
Teevq-n neq weiq wal neq neev geel aol nail tsaol-aq pevq lal khi ja gaq coev nail saq laq pevq lal thaq nail ngaol.
weiq wal nail doevq yeel bhai aivq nail aq ma khe-ai jaol hal maq dov nail tsaol-aq bhai neev mav kev khi ja gaq yal bhiq nail ngaol.